[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 16.11.2006

COM(2006) 687 τελικό

2006/0229 (COD)

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με το κοινοτικό στατιστικό πρόγραμμα 2008-2012

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Αιτιολόγηση και στόχοι της πρότασης

Απαραίτητη προϋπόθεση της ευρωπαϊκής ολοκλήρωσης είναι η ύπαρξη αξιόπιστων στατιστικών στοιχείων για την οικονομική, κοινωνική και περιβαλλοντική κατάσταση της ΕΕ καθώς και για τις σχετικές συνιστώσες σε εθνικό και περιφερειακό επίπεδο. Οι στατιστικές αυτές παρέχουν στα ευρωπαϊκά θεσμικά όργανα, στα κράτη μέλη, στις επιχειρήσεις και στους πολίτες μέσα για την αξιολόγηση επί πραγματικής βάσης τόσο της ανάγκης για πρωτοβουλίες ευρωπαϊκής πολιτικής όσο και της προόδου που σημειώνουν τέτοιες πρωτοβουλίες. Οι εναρμονισμένες και συγκρίσιμες στατιστικές είναι απολύτως απαραίτητες για να γίνει η Ευρώπη κατανοητή στο ευρύ κοινό, για να εξασφαλιστεί η συμμετοχή των πολιτών στο διάλογο και τη δημοκρατική διαδικασία για το μέλλον της Ευρώπης καθώς και η συμμετοχή των οικονομικών παραγόντων στην ενιαία αγορά.

Στο πλαίσιο αυτό, στόχος της πρότασης είναι η θέσπιση ενός γενικού στρατηγικού προγράμματος για τις επίσημες κοινοτικές στατιστικές. Το πρόγραμμα πρέπει να περιλαμβάνει την παραγωγή και την παράδοση προϊόντων και υπηρεσιών στους χρήστες, τη βελτίωση της ποιότητας των στατιστικών και την περαιτέρω ανάπτυξη του ευρωπαϊκού στατιστικού συστήματος (ΕΣΣ – την εταιρική σχέση μεταξύ της Eurostat, των εθνικών στατιστικών υπηρεσιών και άλλων εθνικών στατιστικών φορέων που είναι αρμόδιοι σε κάθε κράτος μέλος για την παραγωγή και τη διάθεση ευρωπαϊκών στατιστικών).

Γενικό πλαίσιο

Η απαίτηση για ένα πολυετές κοινοτικό στατιστικό πρόγραμμα (ΚΣΠ) απορρέει από το άρθρο 3 παράγραφος 1 του κανονισμού 322/97 του Συμβουλίου σύμφωνα με το οποίο το ΚΣΠ καθορίζει τους προσανατολισμούς, τους κύριους τομείς και τους στόχους των δράσεων που προβλέπονται για περίοδο όχι μεγαλύτερη των πέντε ετών και αποτελεί το πλαίσιο για την παραγωγή όλων των κοινοτικών στατιστικών. Το ΚΣΠ υλοποιείται μέσω ετήσιων προγραμμάτων εργασίας, στα οποία προβλέπονται πιο λεπτομερείς στόχοι εργασίας για κάθε έτος καθώς και μέσω ειδικών νομοθετικών πράξεων για τις μείζονος σημασίας ενέργειες. Το ΚΣΠ αποτελεί αντικείμενο ενδιάμεσης έκθεσης προόδου και επίσημης αξιολόγησης μετά τη λήξη της περιόδου του προγράμματος.

Ισχύουσες διατάξεις στον τομέα που αφορά η πρόταση

Το τρέχον ΚΣΠ, βάσει της απόφασης 2367/2002/ΕΚ του Ευρωπαϊκού Κοινοβουλίου και του Συμβουλίου, καλύπτει την περίοδο 2003-2007 και είναι το έκτο στο είδος του.

Συνοχή με τις άλλες πολιτικές και τους στόχους της Ένωσης

Κύριος σκοπός των επίσημων κοινοτικών στατιστικών είναι να υποστηρίζουν, σε τακτική βάση, την ανάπτυξη, την παρακολούθηση και την αξιολόγηση των κοινοτικών πολιτικών με αξιόπιστα, αντικειμενικά, συγκρίσιμα και συνεπή πραγματικά στοιχεία. Σε ορισμένες περιπτώσεις, τα στατιστικά στοιχεία χρησιμοποιούνται επίσης άμεσα από τα κοινοτικά θεσμικά όργανα για τη διαχείριση βασικών πολιτικών. Το παράρτημα 2 της πρότασης επεξηγεί με ποιο τρόπο οι διάφορες πολιτικές, διαρθρωμένες με βάση τους τίτλους της Συνθήκης, υποστηρίζονται από τις επίσημες κοινοτικές στατιστικές.

Ωστόσο, αν και οι επίσημες στατιστικές χρησιμοποιούνται για την υποστήριξη σχεδόν όλων των κοινοτικών πολιτικών, το πρόγραμμα βασίζεται στις ακόλουθες γενικές προτεραιότητες πολιτικής:

- ευημερία, ανταγωνιστικότητα και ανάπτυξη,

- αλληλεγγύη, οικονομική και κοινωνική συνοχή και βιώσιμη ανάπτυξη,

- ασφάλεια και

- περαιτέρω διεύρυνση της Ευρωπαϊκής Ένωσης.

2. διαβουλευσεισ με τα ενδιαφερομενα μερη και αναλυση των επιπτωσεων και των συνεπειων

Διαβουλεύσεις με τα ενδιαφερόμενα μέρη

Μέθοδοι διαβούλευσης, κύριοι τομείς-στόχοι και γενικά χαρακτηριστικά των ανταποκρινόμενων

Τα κράτη μέλη, οι χώρες της ΕΖΕΣ και οι υποψήφιες χώρες συμμετείχαν άμεσα στην εκπόνηση της πρότασης. Οι διαβουλεύσεις απευθύνονταν στις εθνικές στατιστικές αρχές, των οποίων οι επικεφαλής είναι μέλη ή παρατηρητές της επιτροπής στατιστικού προγράμματος (ΕΣΠ), η οποία συγκροτήθηκε με την απόφαση 89/382/ΕΟΚ του Συμβουλίου. Επιπροσθέτως, διάφορα μέρη του προγράμματος συζητήθηκαν λεπτομερέστερα στις τεχνικές ομάδες εργασίας του ΕΣΣ, στο οποίο ανήκουν επίσης θεσμικοί χρήστες και διεθνείς οργανισμοί που συμμετέχουν στην ευρύτερη διεθνή συνεργασία επί στατιστικών θεμάτων.

Η ευρωπαϊκή συμβουλευτική επιτροπή στατιστικής πληροφόρησης στον οικονομικό και κοινωνικό τομέα (CEIES), η οποία συγκροτήθηκε με την απόφαση 91/116/ΕΟΚ του Συμβουλίου (όπως τροποποιήθηκε με την απόφαση 97/255/ΕΚ του Συμβουλίου) γνωμοδότησε σχετικά με το σχέδιο του προγράμματος.

Η επιτροπή στατιστικών για θέματα νομισματικά, χρηματοπιστωτικά και ισοζυγίου πληρωμών (CMFB), η οποία συγκροτήθηκε με την απόφαση 91/115/ΕΟΚ του Συμβουλίου (όπως τροποποιήθηκε με την απόφαση 96/176/ΕΚ του Συμβουλίου), γνωμοδότησε επίσης σχετικά με το σχέδιο του προγράμματος.

Σύνοψη των απαντήσεων και τρόπος με τον οποίο ελήφθησαν υπόψη

Ουσιαστική και εποικοδομητική ανάδραση προήλθε από τις διαβουλεύσεις με τις εθνικές στατιστικές αρχές. Οι βασικές πτυχές που εξετάστηκαν από τα κράτη μέλη ήταν οι εξής: η σχέση μεταξύ του ΚΣΠ και των άλλων μερών του βασικού νομικού πλαισίου για τις κοινοτικές στατιστικές και του κώδικα ορθής πρακτικής για τις ευρωπαϊκές στατιστικές· η σειρά προτεραιότητας των ενεργειών και των απαιτήσεων που αφορούν τις στατιστικές· ο φόρτος ανταπόκρισης για τις επιχειρήσεις· η ευελιξία του ΕΣΣ και η ικανότητά του να ανταποκρίνεται στις ανάγκες των χρηστών και στην προστασία του στατιστικού απορρήτου. Με βάση την ανάδραση αυτή, δόθηκαν στα κράτη μέλη διευκρινίσεις σχετικά με ορισμένα ζητήματα και έγιναν ορισμένες βελτιώσεις στο νομικό κείμενο και στο παράρτημα 1 της πρότασης. Ωστόσο, ορισμένες υποδείξεις των κρατών μελών δεν ήταν δυνατό να ληφθούν πλήρως υπόψη, ιδιαίτερα όσον αφορά τη σειρά προτεραιότητας. Δεύτερον, η ανάδραση αφορούσε ορισμένες προσεγγίσεις και στόχους σχετικά με τους διάφορους τίτλους της Συνθήκης, γεγονός που είχε οδήγησε σε πολλές διευκρινίσεις και βελτιώσεις στο παράρτημα 2 της πρότασης.

Κατά τη γνώμη της CEIES, η πρόταση ήταν ευπρόσδεκτη· όμως και η CEIES έκρινε ότι υπήρχε περιθώριο για βελτιώσεις, κυρίως όσον αφορά τη συνοχή και τη συνέπεια του ΕΣΣ, τον προσανατολισμό προς ευρύτερες ομάδες χρηστών, την παροχή μεταδεδομένων, την ταξινόμηση των στατιστικών στοιχείων ανά φύλο και την επάρκεια του ισχύοντος καταλόγου διαρθρωτικών δεικτών που χρησιμοποιούνται για να υπολογίζεται η πρόοδος που σημειώνεται σε σχέση με τους στόχους της Λισαβόνας. Επιπλέον, η CEIES εξέφρασε επιφυλάξεις σχετικά με τη διαφοροποίηση των στατιστικών απαιτήσεων μεταξύ μεγάλων και μικρών κρατών μελών. Με βάση την ανάδραση αυτή, επήλθαν ορισμένες βελτιώσεις στην πρόταση, π.χ. όσον αφορά την ταξινόμηση των κοινωνικών στατιστικών ανά φύλο και το σχεδιασμό και την υλοποίηση ενός αρχείου αποθήκευσης μεταδεδομένων.

Η CMFB εξέφρασε την ικανοποίησή της για την πρόταση, την οποία θεωρεί καλά διαρθρωμένη και ισορροπημένη. Η CMFB υποστήριξε, σε γενικές γραμμές, τις βασικές προτεραιότητες και τους στόχους που καθορίζονται στο πρόγραμμα, ιδιαίτερα όσον αφορά τις στατιστικές για την οικονομική και τη νομισματική πολιτική, με την προϋπόθεση ότι δεν καθυστερούν τις εξελίξεις που έχουν ήδη προβλεφθεί στους τομείς αυτούς για το 2007. Η CMFB συμφωνεί με την έμφαση που δίνεται στη διακυβέρνηση και την ιεράρχηση προτεραιοτήτων στον τομέα της στατιστικής, συμμεριζόμενη τις απόψεις του Συμβουλίου ECOFIN σχετικά με την ανάγκη να εξασφαλιστούν επαρκείς πρακτικές, πόροι και ικανότητες για την παραγωγή στατιστικών υψηλού επιπέδου σε ευρωπαϊκό και εθνικό επίπεδο. Όσον αφορά τα εργαλεία, η CMFB εξέφρασε την ικανοποίησή της για τους στόχους που αφορούν την αύξηση της ικανότητας ανταπόκρισης στις ανάγκες των χρηστών, τη βελτίωση της συνοχής των στατιστικών και των στατιστικών συστημάτων και την ανάγκη για ενίσχυση της ανταλλαγής απόρρητων στοιχείων μεταξύ στατιστικών αρχών.

Συγκέντρωση και αξιοποίηση εμπειρογνωμοσύνης

Δεν υπήρξε ανάγκη εξωτερικής εμπειρογνωμοσύνης.

Ανάλυση των επιπτώσεων και των συνεπειών

Λόγω των απαιτήσεων που ορίζονται στο άρθρο 3 παράγραφος 1 του κανονισμού 322/97, δεν τίθεται το θέμα εάν πρέπει να θεσπιστεί ή όχι σχετική νομοθεσία. Το θέμα είναι πώς μπορούν να εκπληρωθούν οι απαιτήσεις του κανονισμού 322/97 με τον πλέον επωφελή για την Ένωση τρόπο.

Η αξιολόγηση του «αντίκτυπου των στατιστικών» είναι περίπλοκη, τόσο σε θεωρητικό όσο και σε πρακτικό επίπεδο. Πρώτον, ο αντίκτυπος των στατιστικών είναι κατά κύριο λόγο έμμεσος. Απορρέει από τις αποφάσεις και τα μέτρα που λαμβάνονται - σε διάφορα επίπεδα, πλήρως ή εν μέρει, και για πολιτικούς ή οικονομικούς λόγους, - βάσει των στατιστικών στοιχείων και στις περιπτώσεις όπου οι αποφάσεις και τα μέτρα αυτά αντικατοπτρίζουν έμμεσα την ύπαρξη και την ποιότητα των στατιστικών στοιχείων. Συχνά δεν είναι ούτε πρακτικά εφικτό ούτε αναλογικό, από οικονομική άποψη, να αξιολογούνται λεπτομερώς τα αποτελέσματα αυτά. Συνεπώς, είναι δύσκολο να μιλούμε για κοινωνικό, οικονομικό ή περιβαλλοντικό αντίκτυπο των στατιστικών στοιχείων. Η αξία των στατιστικών έγκειται, μάλλον, στην καταλληλότητά τους για την αξιολόγηση του αντίκτυπου άλλων πολιτικών.

Δεύτερον, το ΚΣΠ αποτελεί ένα πλαίσιο το οποίο καθορίζει την κατεύθυνση που πρέπει να ακολουθήσει η μελλοντική ανάπτυξη και τους γενικούς στοχους οι οποίοι, στη συνέχεια, καθορίζονται πιο συγκεκριμένα στα ετήσια προγράμματα και στις ειδικές νομοθετικές πράξεις. Συνεπώς, στο στάδιο αυτό δεν μπορεί να γίνει πιο ακριβής ανάλυση των αποτελεσμάτων και των επιπτώσεων, αλλά πρόκειται να διενεργηθεί κατά την εκπόνηση των ειδικών προτάσεων.

Ωστόσο, είναι επίσης σαφές ότι μια συγκεκριμένη προσέγγιση του ΚΣΠ έχει ορισμένα άμεσα αποτελέσματα που μπορούν να αξιολογηθούν γενικά και να συγκριθούν με δύο εναλλακτικούς τρόπους - «περιορισμένα» ή «σφαιρικά». Τα αποτελέσματα αυτά αφορούν τα εξής:

Α. την ικανότητα του ΕΣΣ να παράγει στατιστικές επαρκούς ποιότητας (δηλ. έγκυρες, σωστές, έγκαιρες, προσιτές και σαφείς· συγκρίσιμες, συνεκτικές) – για την αποτελεσματική στήριξη των κοινοτικών πολιτικών.

Β. το κόστος με το οποίο επιβαρύνονται τα κράτη μέλη που είναι υπεύθυνα για την υλοποίηση των στατιστικών δράσεων.

Γ. την επιβάρυνση που συνεπάγεται για τις επιχειρήσεις και τα νοικοκυριά η ανταπόκριση στις έρευνες.

Όσον αφορά το A: Η περιορισμένη προσέγγιση θα εξασφάλιζε τη συνεχή παροχή των υφιστάμενων στατιστικών, αλλά δεν είναι πιθανό να βελτιώσει την ικανότητα ταχύτερης ανταπόκρισης σε νέες ανάγκες των χρηστών. Επιπλέον, δεν είναι πιθανό να εξασφαλίσει σημαντικές βελτιώσεις όσον αφορά την επικαιρότητα των ευρωπαϊκών μεγεθών, διότι αυτά θα στηρίζονται ακόμα στα παραδοσιακά εργαλεία και τις παραδοσιακές διαδικασίες του ΕΣΣ, σύμφωνα με τα οποία η συγκέντρωση κοινοτικών στατιστικών εξαρτάται πάντα από την ύπαρξη όλων των εθνικών μεγεθών.

Αντιθέτως, η σφαιρική προσέγγιση – σύμφωνα με την οποία το ΚΣΠ, αφενός, ορίζει τις κατευθύνσεις για την ανάπτυξη ενός συνόλου εργαλείων για το ΕΣΣ, όπως, π.χ., τη δειγματοληψία σε ευρωπαϊκό επίπεδο, την εκτεταμένη χρήση ενοτήτων ad-hoc και, αφετέρου, καθορίζει τις αρχές για την αναθεώρηση των προτεραιοτήτων και τη μείωση των απαιτήσεων που δεν είναι πλέον αποδοτικές από άποψη κόστους - θα αυξήσει την ικανότητα του ΕΣΣ να ανταποκρίνεται στις νέες ανάγκες που αφορούν τις κοινοτικές πολιτικές ενώ, παράλληλα, θα εξακολουθήσει να μπορεί να ανταποκρίνεται στις σημερινές βασικές ανάγκες.

Όσον αφορά το Β: Εάν όλες οι άλλες παράμετροι είναι ίδιες, η περιορισμένη προσέγγιση είναι πιθανό να έχει ως αποτέλεσμα είτε να αυξηθούν σταδιακά οι δαπάνες για τα κράτη μέλη διότι οι νέες (επιπρόσθετες) ανάγκες για ενημέρωση πρέπει να ικανοποιούνται με τα παραδοσιακά εργαλεία είτε να καλύπτονται ορισμένες από τις στατιστικές ανάγκες από πηγές εκτός του επίσημου στατιστικού συστήματος. Αυτό, από την άλλη, θα ήταν επιζήμιο για την συνάφεια, τη συνεκτικότητα και τον έλεγχο του στατιστικού συστήματος στο σύνολό του.

Αντιθέτως, η σφαιρική προσέγγιση – σύμφωνα με την οποία το ΚΣΠ περιλαμβάνει κοινές πολιτικές και στόχους για τέτοια εργαλεία – θα αυξήσει την ικανότητα του ΕΣΣ να ανταποκρίνεται στις ανάγκες των χρηστών κατά τρόπο πιο αποτελεσματικό από άποψη κόστους και, συνεπώς, θα επιτρέψει στα κράτη μέλη να επιτύχουν καλύτερη ισορροπία μεταξύ απαιτήσεων και πόρων.

Όσον αφορά το Γ: Η περιορισμένη προσέγγιση θα συνεπάγεται πιθανότατα σοβαρό κίνδυνο σταδιακής αύξησης του φόρτου ανταπόκρισης. Αυτό θα ήταν συνέπεια του γεγονότος ότι δεν θα είχαν δημιουργηθεί πιο ευέλικτα εργαλεία στο πλαίσιο του ΕΣΣ για την αντιστάθμιση της επιβάρυνσης που απορρέει από τις νέες ανάγκες που συνδέονται με την πολιτική. Αντιθέτως, η σφαιρική προσέγγιση θα επιτρέψει στο ΕΣΣ να διαχειρίζεται ενεργά το φόρτο ανταπόκρισης και, παράλληλα, να διατηρεί υψηλό επίπεδο συνάφειας.

Επομένως, έχει επιλεγεί για το ΚΣΠ η σφαιρική προσέγγιση.

3. νομικα στοιχεια της προτασης

Περίληψη της προτεινόμενης δράσης

Η πρόταση θεσπίζει το κοινοτικό στατιστικό πρόγραμμα για την περίοδο 2008 έως 2012. Το πρόγραμμα καθορίζει τους προσανατολισμούς, τους κύριους τομείς και τους στόχους των δράσεων που προβλέπονται για την περίοδο αυτή και παρουσιάζει επίσης συνοπτικά τις στατιστικές ανάγκες και απαιτήσεις υπό το πρίσμα των αναγκών πολιτικής της Ευρωπαϊκής Ένωσης.

Νομική βάση

Το πρόγραμμα βασίζεται στο άρθρο 285 της Συνθήκης.

Η αρχή της επικουρικότητας

Δεδομένου ότι οι στόχοι της προτεινόμενης δράσης, δηλαδή του κοινοτικού στατιστικού προγράμματος για την περίοδο 2008 – 2012, δεν μπορούν να επιτευχθούν επαρκώς από τα κράτη μέλη και επομένως μπορούν να επιτευχθούν καλύτερα σε κοινοτικό επίπεδο βάσει κοινοτικής νομοθετικής πράξης, επειδή μόνο η Κοινότητα μπορεί να συντονίσει την αναγκαία εναρμόνιση των στατιστικών στοιχείων σε κοινοτικό επίπεδο σε όλους τους στατιστικούς τομείς που καλύπτονται από την παρούσα πράξη, ενώ η ίδια η συλλογή δεδομένων μπορεί να διενεργείται από τα κράτη μέλη, η Κοινότητα μπορεί να προβεί στην έγκριση μέτρων, σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης.

Η αρχή της αναλογικότητας

Η πρόταση συνάδει με την αρχή της αναλογικότητας για τον(-ους) ακόλουθο(-ους) λόγο(-ους).

Η πρόταση θέτει στόχους για την πενταετή περίοδο. Οι στόχοι αυτοί ορίζονται και σχεδιάζονται με περισσότερες λεπτομέρειες στα ετήσια στατιστικά προγράμματα εργασίας της Επιτροπής, τα οποία εκπονούνται σε στενή συνεργασία με τα κράτη μέλη και εγκρίνονται λαμβάνοντας υπόψη τη γνώμη της επιτροπής στατιστικού προγράμματος. Επιπλέον, τυχόν νέες στατιστικές απαιτήσεις θα αποτελέσουν αντικείμενο ειδικής νομοθεσίας που θα εκπονηθεί με έγκαιρη και άμεση συμμετοχή των κρατών μελών.

Όπως αναφέρεται στο άρθρο 4 παράγραφος 2 της πρότασης, για την εκπόνηση των ετήσιων στατιστικών προγραμμάτων εργασίας της Επιτροπής λαμβάνεται υπόψη η σχέση αποδοτικότητας - κόστους των παραγόμενων στατιστικών και εξασφαλίζεται η συνεχής επανεξέταση των προτεραιοτήτων, με σκοπό την καλύτερη δυνατή χρήση των πόρων των κρατών μελών και της Επιτροπής για την ελαχιστοποίηση του φόρου ανταπόκρισης. Επιπλέον, η πρόταση καθορίζει έναν ειδικό στόχο σχετικά με την υλοποίηση των μεθόδων και των διαδικασιών για την αξιολόγηση της επιβάρυνσης– με βάση τις ίδιες αρχές και την ίδια μεθοδολογία που χρησιμοποιούνται σε άλλα παρόμοια συστήματα: μοντέλο καθαρού κόστους της ΕΕ, τυποποιημένο μοντέλο κόστους (SCM)– και της ωφέλειας των στατιστικών που πρέπει χρησιμοποιούνται για την αναθεώρηση των υφιστάμενων στατιστικών απαιτήσεων και την αξιολόγηση των αιτημάτων των νέων χρηστών, καθώς και έναν ειδικό στόχο όσον αφορά την παρακολούθηση του φόρτου ανταπόκρισης για τις επιχειρήσεις και την αναζήτηση τρόπων για τη μείωσή του.

Επιλογή νομικών μέσων

Προτεινόμενα νομικά μέσα: λοιπά

Ενδεχόμενα άλλα μέσα δεν θα ήταν κατάλληλα για τον(-ους) ακόλουθο(-ους) λόγο(-ους).

Δεδομένων του στόχου και του περιεχομένου της πρότασης, η απόφαση είναι το πλέον κατάλληλο μέσο.

4. Δημοσιονομικές επιπτώσεις

Οι τρέχουσες εκτιμήσεις για τις λειτουργικές απαιτήσεις πόρων για την υλοποίηση του προγράμματος από την Eurostat ανέρχονται, συνολικά, στα 274,2 εκατ. ευρώ για την περίοδο του προγράμματος. Αυτό το ποσό αντιστοιχεί στους απαραίτητους δημοσιονομικούς πόρους της Eurostat για την ανάληψη όλων των δραστηριοτήτων που περιγράφονται στο πρόγραμμα, με εξαίρεση τα εξής στοιχεία:

- δαπάνες προσωπικού και διοίκησης,

- λειτουργικοί πόροι άλλων κονδυλίων του προϋπολογισμού στον τομέα των στατιστικών που θα μπορούσαν να ανοιχθούν επιπροσθέτως για να καλύψουν νέες ρυθμιστικές ανάγκες για την περίοδο 2008-2012 (δράσεις τύπου Edicom),

- λειτουργικοί πόροι που καθίστανται διαθέσιμοι από άλλες Γενικές Διευθύνσεις στα δικά τους κονδύλια προϋπολογισμού,

- πόροι σε εθνικό και περιφερειακό επίπεδο.

Η Eurostat θα επαναδιαθέσει τους ιδίους λειτουργικούς και ανθρώπινους πόρους της, προκειμένου να τηρηθούν οι γενικές προτεραιότητες του προγράμματος. Ωστόσο, δεδομένης της εξέλιξης των στατιστικών εργασιών – και παρά το στόχο να επαναδιατεθούν πόροι σύμφωνα με την αναθεώρηση των προτεραιοτήτων – πρέπει να αναμένεται το επίπεδο των προβλεπόμενων πόρων να μην επαρκέσει για την ικανοποίηση όλων των απαιτήσεων. Σε αυτήν την περίπτωση, οποιαδήποτε ανάγκη αναβολής εργασιών που προβλέπονται στο παρόν πρόγραμμα θα αναφέρεται στα ετήσια προγράμματα εργασίας με βάση:

- τους πόρους που εκχωρούνται στην Επιτροπή από την αρμόδια για τον προϋπολογισμό αρχή και

- τους πόρους που διατίθενται στο ΕΣΣ για την εκτέλεση της εργασίας.

5. Πρόσθετες πληροφορίες

Ρήτρα επανεξέτασης/αναθεώρησης/λήξης ισχύος

Η πρόταση περιλαμβάνει ρήτρα επανεξέτασης.

Η πρόταση περιλαμβάνει ρήτρα λήξης ισχύος.

Ευρωπαϊκός Οικονομικός Χώρος

Η προτεινόμενη πράξη αφορά θέμα του ΕΟΧ και πρέπει κατά συνέπεια να καλύπτει και τον Ευρωπαϊκό Οικονομικό Χώρο.

2006/0229 (COD)

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με το κοινοτικό στατιστικό πρόγραμμα 2008-2012

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 285,

την πρόταση της Επιτροπής[1],

τη γνώμη της Ευρωπαϊκής Οικονομικής και Κοινωνικής Επιτροπής[2],

τη γνώμη της Επιτροπής των Περιφερειών[3],

Αποφασίζοντας σύμφωνα με τη διαδικασία που ορίζεται στο άρθρο 251 της Συνθήκης[4],

Εκτιμώντας τα ακόλουθα :

(1) Σύμφωνα με τον κανονισμό (ΕΚ) αριθ. 322/97 του Συμβουλίου, της 17ης Φεβρουαρίου 1997[5], σχετικά με τις κοινοτικές στατιστικές, πρέπει να θεσπιστεί κοινοτικό στατιστικό πρόγραμμα.

(2) Σύμφωνα με τον κανονισμό (ΕΚ) αριθ. 322/97, η Κοινότητα για τη διαμόρφωση, την εφαρμογή, την παρακολούθηση και την αξιολόγηση των πολιτικών της, πρέπει να έχει έγκαιρη πρόσβαση σε στατιστικές πληροφορίες που να είναι ενημερωμένες, αξιόπιστες, κατάλληλες και συγκρίσιμες μεταξύ των κρατών μελών και να συλλέγονται με τον αποτελεσματικότερο δυνατό τρόπο.

(3) Προκειμένου να διασφαλιστεί η συνοχή και η συγκρισιμότητα των στατιστικών πληροφοριών στην Κοινότητα, είναι ανάγκη να καταρτιστεί πενταετές κοινοτικό στατιστικό πρόγραμμα το οποίο θα καθορίζει τους προσανατολισμούς, τους κύριους τομείς και τους στόχους των δράσεων που προβλέπονται στο πλαίσιο των εν λόγω προτεραιοτήτων.

(4) Η ειδική μέθοδος για την κατάρτιση των κοινοτικών στατιστικών απαιτεί ιδιαίτερα στενή συνεργασία στο πλαίσιο ενός αναπτυσσόμενου κοινοτικού στατιστικού συστήματος, μέσω της επιτροπής στατιστικού προγράμματος, που έχει συσταθεί με την απόφαση 89/382/ΕΟΚ, Ευρατόμ του Συμβουλίου[6], όσον αφορά την προσαρμογή του συστήματος, κυρίως με τη θέσπιση των νομικών μέσων που είναι αναγκαία για την κατάρτιση των εν λόγω κοινοτικών στατιστικών. Πρέπει να λαμβάνεται υπόψη η επιβάρυνση των ανταποκρινόμενων, είτε πρόκειται για επιχειρήσεις είτε για νοικοκυριά ή για άτομα.

(5) Η παραγωγή κοινοτικών στατιστικών εντός του νομοθετικού πλαισίου του πενταετούς προγράμματος επιτυγχάνεται μέσω της στενής, συντονισμένης και συνεπούς συνεργασίας μεταξύ της Eurostat και των εθνικών αρχών. Για το λόγο αυτό, η Eurostat θα πρέπει να διασφαλίσει το συντονισμό, με διάφορες μορφές, των εθνικών αρχών σε ένα δίκτυο που θα αντιπροσωπεύει το Ευρωπαϊκό Στατιστικό Σύστημα (ΕΣΣ), ώστε να διασφαλίζεται η έγκαιρη παροχή στατιστικών για την υποστήριξη των αναγκών της πολιτικής της Ευρωπαϊκής Ένωσης.

(6) Για την παραγωγή και τη διάδοση κοινοτικών στατιστικών δυνάμει της παρούσας απόφασης, οι εθνικές και κοινοτικές στατιστικές αρχές πρέπει να τηρούν τις αρχές που καθορίζονται στον κώδικα ορθής πρακτικής για τις ευρωπαϊκές στατιστικές, ο οποίος προσαρτήθηκε στη σύσταση της 25ης Μαΐου 2005 της Επιτροπής σχετικά με την ανεξαρτησία, την ακεραιότητα και την υπευθυνότητα των εθνικών και κοινοτικών στατιστικών αρχών[7].

(7) Η εκπόνηση των ετήσιων στατιστικών προγραμμάτων εργασίας της Επιτροπής λαμβάνουν υπόψη την ανάγκη για συνεχή αναθεώρηση των στατιστικών προτεραιοτήτων, συμπεριλαμβανομένης της απλούστευσης των διαδικασιών και της μείωσης των απαιτήσεων φθίνουσας σημασίας, με σκοπό τη βέλτιστη αξιοποίηση των διαθέσιμων πόρων.

(8) Δεδομένου ότι ο στόχος της προβλεπόμενης δράσης, ήτοι η εναρμόνιση των περιφερειακών στατιστικών, είναι αδύνατον να επιτευχθεί επαρκώς από τα κράτη μέλη και δύναται συνεπώς να επιτευχθεί καλύτερα σε κοινοτικό επίπεδο, η Κοινότητα μπορεί να λάβει μέτρα, σύμφωνα με την αρχή της επικουρικότητας που διατυπώνεται στο άρθρο 5 της Συνθήκης. Σύμφωνα με την αρχή της αναλογικότητας, όπως διατυπώνεται στο εν λόγω άρθρο, η παρούσα απόφαση δεν υπερβαίνει τα αναγκαία όρια για την επίτευξη των στόχων αυτών.

(9) Η παρούσα απόφαση θεσπίζει ένα δημοσιονομικό πλαίσιο για όλη τη διάρκεια του προγράμματος, το οποίο θα αποτελεί το βασικό σημείο αναφοράς για την αρμόδια για τον προϋπολογισμό αρχή, κατά την έννοια του σημείου 37 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[8].

(10) Οι κατευθυντήριες γραμμές για τη θέσπιση του παρόντος προγράμματος υποβλήθηκαν, σύμφωνα με το άρθρο 3 παράγραφος 1 του κανονισμού (ΕΚ) αριθ. 322/97, στην επιτροπή στατιστικού προγράμματος, στην ευρωπαϊκή συμβουλευτική επιτροπή στατιστικής πληροφόρησης στον οικονομικό και κοινωνικό τομέα, η οποία συστάθηκε με την απόφαση 91/116/ΕΟΚ[9] του Συμβουλίου, και στην επιτροπή στατιστικών για θέματα νομισματικά, χρηματοπιστωτικά και ισοζυγίου πληρωμών, η οποία συστάθηκε με την απόφαση 91/115/ΕΚ[10] του Συμβουλίου.

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Θέσπιση του στατιστικού προγράμματος

Θεσπίζεται κοινοτικό στατιστικό πρόγραμμα για την περίοδο 2008-2007 (στο εξής αποκαλούμενο «το πρόγραμμα»). Το πρόγραμμα παρατίθεται στα παραρτήματα Ι και ΙΙ.

Το παράρτημα Ι καθορίζει τους προσανατολισμούς, τους κύριους τομείς και τους στόχους των δράσεων που προβλέπονται για την περίοδο αυτή. Το παράρτημα ΙΙ παρουσιάζει συνοπτικά τις στατιστικές απαιτήσεις υπό το πρίσμα των αναγκών πολιτικής της Ευρωπαϊκής Ένωσης.

Άρθρο 2

Προτεραιότητες πολιτικής

1. Λαμβάνοντας υπόψη τους πόρους που διαθέτουν οι εθνικές αρχές και η Επιτροπή, το παρόν πρόγραμμα θα καθοδηγείται από τις κυριότερες προτεραιότητες της πολιτικής της Κοινότητας, όσον αφορά τα εξής:

- ευημερία, ανταγωνιστικότητα και ανάπτυξη,

- αλληλεγγύη, οικονομική και κοινωνική συνοχή και βιώσιμη ανάπτυξη,

- ασφάλεια και

- περαιτέρω διεύρυνση της Ευρωπαϊκής Ένωσης.

2. Οι πρωταρχικές προτεραιότητες και οι γενικοί στόχοι του προγράμματος θα αποτελούν αντικείμενο λεπτομερούς ετήσιου προγραμματισμού σύμφωνα με τον κανονισμό (ΕΚ) αριθ. 322/97.

Άρθρο 3

Στατιστική διακυβέρνηση

3. Το πρόγραμμα υλοποιείται σύμφωνα με τις αρχές του κώδικα ορθής πρακτικής για τις ευρωπαϊκές στατιστικές με σκοπό την παραγωγή και τη διάδοση υψηλής ποιότητας εναρμονισμένων κοινοτικών στατιστικών και την διασφάλιση της σωστής λειτουργίας του ευρωπαϊκού στατιστικού συστήματος στο σύνολό του. Οι εθνικές αρχές και η κοινοτική στατιστική αρχή:

1. διαμορφώνουν ένα θεσμικό και οργανωτικό περιβάλλον για την προαγωγή της αποτελεσματικότητας και της αξιοπιστίας των εθνικών και των ευρωπαϊκών στατιστικών αρχών που παράγουν και διαδίδουν τις επίσημες στατιστικές·

2. τηρούν τα ευρωπαϊκά πρότυπα, τις κατευθυντήριες γραμμές και τις ορθές πρακτικές στις διαδικασίες που χρησιμοποιούν οι εθνικές και οι ευρωπαϊκές στατιστικές αρχές για την οργάνωση, τη συλλογή, την επεξεργασία και τη διάδοση επίσημων στατιστικών και επιδιώκουν να αποκτήσουν μια φήμη καλής διαχείρισης και αποτελεσματικότητας για να ενισχύσουν την αξιοπιστία των εν λόγω στατιστικών·

3. διασφαλίζουν ότι οι κοινοτικές στατιστικές συμμορφώνονται με τα ευρωπαϊκά πρότυπα ποιότητας και ότι εξυπηρετούν τις ανάγκες των θεσμικών χρηστών της Ευρωπαϊκής Ένωσης, των κυβερνήσεων, των ερευνητικών ιδρυμάτων, των οργανώσεων της κοινωνίας των πολιτών, των επιχειρήσεων και του κοινού γενικότερα.

Άρθρο 4

Ιεράρχηση προτεραιοτήτων, αποτελεσματικότητα και ευελιξία

1. Το πρόγραμμα διασφαλίζει τη συνεχή στατιστική υποστήριξη των αποφάσεων και των αξιολογήσεων που αφορούν τομείς της τρέχουσας κοινοτικής πολιτικής και παρέχει στατιστική υποστήριξη για οποιαδήποτε επιπρόσθετη απαίτηση που απορρέει από νέες πρωτοβουλίες κοινοτικής πολιτικής.

2. Η Επιτροπή, κατά την εκπόνηση των ετήσιων στατιστικών προγραμμάτων εργασίας, λαμβάνει υπόψη τη σχέση αποδοτικότητας - κόστους των παραγόμενων στατιστικών και διασφαλίζει τη συνεχή επανεξέταση των στατιστικών προτεραιοτήτων, με σκοπό την καλύτερη δυνατή χρήση των πόρων των κρατών μελών και της Επιτροπής για την ελαχιστοποίηση της επιβάρυνσης που υφίστανται οι ανταποκρινόμενοι.

3. Το πρόγραμμα διασφαλίζει την ανάπτυξη εργαλείων για την αύξηση της ευελιξίας του ευρωπαϊκού στατιστικού συστήματος και τη βελτίωση της ικανότητάς του να ανταποκρίνεται έγκαιρα στις μεταβαλλόμενες ανάγκες των χρηστών.

Άρθρο 5

Χρηματοδότηση

1. Το χρηματοδοτικό πλαίσιο για την εκτέλεση του παρόντος προγράμματος, για το διάστημα 2008-2007, καθορίζεται σε 274.200.000 ευρώ.

2. Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων των δημοσιονομικών προοπτικών.

Άρθρο 6

Εκθέσεις

1. Κατά τη διάρκεια του τρίτου έτους εφαρμογής του προγράμματος, η Επιτροπή εκπονεί ενδιάμεση έκθεση προόδου και την υποβάλλει στην επιτροπή του στατιστικού προγράμματος.

2. Στο τέλος της περιόδου που καλύπτεται από το πρόγραμμα, η Επιτροπή, έπειτα από διαβουλεύσεις με την επιτροπή του στατιστικού προγράμματος, υποβάλλει έκθεση αξιολόγησης σχετικά με την υλοποίηση του προγράμματος. Η έκθεση αυτή ολοκληρώνεται μέχρι το τέλος του 2013 και κατόπιν υποβάλλεται στο Ευρωπαϊκό Κοινοβούλιο και στο Συμβούλιο.

3. Η υποβολή αναφοράς σχετικά με το αποτέλεσμα του επαναπροσδιορισμού των προτεραιοτήτων αποτελεί μέρος τόσο της ενδιάμεσης έκθεσης προόδου όσο και της τελικής έκθεσης αξιολόγησης.

Άρθρο 7

Έναρξη ισχύος

Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Άρθρο 8

Αποδέκτες

Η παρούσα απόφαση απευθύνεται στα κράτη μέλη.

Βρυξέλλες, […]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[…] […]

ΠΑΡΑΡΤΗΜΑ Ι ΠΕΝΤΑΕΤΕΣ ΣΤΑΤΙΣΤΙΚΟ ΠΡΟΓΡΑΜΜΑ: ΟΡΙΖΟΝΤΙΑ ΘΕΜΑΤΑ

Το παράρτημα αυτό εξετάζει τα οριζόντια θέματα που έχουν στρατηγική σημασία για τη μεσοπρόθεσμη και τη μακροπρόθεσμη ανάπτυξη των κοινοτικών στατιστικών. Περιγράφει, αρχικά, με ποιόν τρόπο η στατιστική πολιτική, αυτή καθαυτή, συμβάλλει στην ευρωπαϊκή ολοκλήρωση· δεύτερον, τα γενικά χαρακτηριστικά του ευρωπαϊκού στατιστικού συστήματος και τη συνεργασία με τους χρήστες και τους παραγωγούς· τρίτον, τα βασικά εργαλεία που χρησιμοποιεί η κοινοτική αρχή σε συνεργασία με τις εθνικές αρχές. Για κάθε μία από τις πτυχές αυτές στο παρόν παράρτημα εκτίθενται συνοπτικά οι βασικοί στόχοι και οι βασικές πρωτοβουλίες για την υπό εξέταση πενταετία.

1. ο ρολοσ των στατιστικων στην ευρωπαϊκη ολοκληρωση

Απαραίτητη προϋπόθεση της ευρωπαϊκής ολοκλήρωσης είναι η ύπαρξη αξιόπιστων στατιστικών στοιχείων για την οικονομική, κοινωνική και περιβαλλοντική κατάσταση της ΕΕ καθώς και για τις σχετικές συνιστώσες σε εθνικό και περιφερειακό επίπεδο. Οι στατιστικές αυτές παρέχουν στα ευρωπαϊκά θεσμικά όργανα, στα κράτη μέλη και στους πολίτες μέσα για την εκτίμηση επί πραγματικής βάσης, αφενός, της ανάγκης για πρωτοβουλίες ευρωπαϊκής πολιτικής και, αφετέρου, της προόδου την οποία σημειώνουν τέτοιες πρωτοβουλίες. Οι εναρμονισμένες και συγκρίσιμες στατιστικές είναι απολύτως απαραίτητες για να γίνει η Ευρώπη κατανοητή στο ευρύ κοινό, για να εξασφαλιστεί η συμμετοχή των πολιτών στο διάλογο και τη δημοκρατική διαδικασία για το μέλλον της Ευρώπης καθώς και η συμμετοχή των οικονομικών παραγόντων στην ενιαία αγορά.

Η εμβάθυνση και η διεύρυνση της Ένωσης αντικατοπτρίζονται στο ίδιο το ΕΣΣ (Ευρωπαϊκό Στατιστικό Σύστημα): Οι στρατηγικές και τα μέτρα του ΕΣΣ περιλαμβάνουν τη συνεχή εναρμόνιση των εννοιών, των ορισμών και των μεθόδων και, εάν απαιτείται, την ολοκλήρωση των διαδικασιών παραγωγής και την εφαρμογή κοινών διαλειτουργικών συστημάτων. Το ΕΣΣ, ωστόσο, πρέπει να αναπτύξει ακόμη περισσότερο τις δομές και τις στρατηγικές του για να διασφαλίσει ότι το σύστημα διατηρεί και αναπτύσσει το απαραίτητο επίπεδο ποιότητας και αποτελεσματικότητας ώστε να καλύπτει τις ανάγκες όλων των χρηστών. Μεταξύ άλλων, η έρευνα των επίσημων στατιστικών μπορεί να συμβάλει στην περαιτέρω ανάπτυξη της υποδομής, της αποτελεσματικότητας και της ποιότητας των κοινοτικών στατιστικών.

Οι στόχοι κατά την περίοδο που καλύπτει το πρόγραμμα είναι: να εναρμονιστεί περαιτέρω, να αναπτυχθεί και να εφαρμοστεί η «κοινή στατιστική γλώσσα» όσον αφορά τις έννοιες, τις ταξινομήσεις και τις μεθοδολογίες. Μεταξύ των σημαντικότερων ενεργειών στον τομέα αυτό συγκαταλέγεται η αναθεώρηση του ευρωπαϊκού συστήματος λογαριασμών και η εφαρμογή της ταξινόμησης των οικονομικών δραστηριοτήτων σύμφωνα με το NACE αναθ. 2. να καταρτιστεί και να ενσωματωθεί στις διαδικασίες παραγωγής στατιστικών ένα ευρωπαϊκό στατιστικό μητρώο πολυεθνικών ομάδων επιχειρήσεων. να αναπτυχθούν περαιτέρω και να εφαρμοστούν πρότυπα και κοινά εργαλεία για αποτελεσματική και ασφαλή ανταλλαγή στατιστικών δεδομένων και μεταδεδομένων στο πλαίσιο του ΕΣΣ σε συνεργασία με άλλες σχετικές υπηρεσίες της ΕΚ, το Ευρωπαϊκό Σύστημα Κεντρικών Τραπεζών και διεθνείς οργανώσεις. Να ενισχυθούν τα εν λόγω πρότυπα σε όλους τους σχετικούς τομείς. να σχεδιαστεί και να υλοποιηθεί ένα αρχείο αποθήκευσης μεταδεδομένων – διαθέσιμο στους χρήστες και στους παραγωγούς -, το οποίο θα συνδέει τα στοιχεία και τα μεταδεδομένα για το σύνολο του κύκλου παραγωγής στοιχείων. να προαχθεί η εντατικότερη χρήση του Διαδικτύου – όχι μόνο για τη διάδοση στους τελικούς χρήστες αλλά και για άλλα τμήματα της διαδικασίας παραγωγής στατιστικών. να σχεδιαστούν και να εφαρμοστούν εργαλεία για εναρμονισμένη διαχείριση του απορρήτου στο πλαίσιο του ΕΣΣ. Επίσης, να σχεδιαστούν και εφαρμοστούν εναρμονισμένα μέσα για τη βέλτιστη πρόσβαση εξουσιοδοτημένων χρηστών σε ανώνυμα μικροδεδομένα. Θα πρέπει να αξιολογηθεί επαρκώς ο κίνδυνος αποκάλυψης και να αναπτυχθούν τεχνικά μέσα για τη διευκόλυνση της πρόσβασης στα στατιστικά στοιχεία καθώς και την από κοινού χρήση τους. να αναπτυχθούν μέσα για την ανταλλαγή εργαλείων στο πλαίσιο του ΕΣΣ. Να προαχθεί η χρήση, για το σκοπό αυτό, του λογισμικού ανοιχτής πηγής. να εφαρμοστούν μέσα για τη βελτίωση της λειτουργικής χρήσης των αποτελεσμάτων που προκύπτουν από την έρευνα των επίσημων στατιστικών. |

- 2. σχεσεισ με τα ενδιαφερομενα μερη

2.1. Το Ευρωπαϊκό Στατιστικό Σύστημα

Η Eurostat είναι υπεύθυνη για τη διασφάλιση της παραγωγής κοινοτικών στατιστικών για τους σκοπούς των πολιτικών της Ευρωπαϊκής Ένωσης. Η αποτελεσματική παραγωγή των κοινοτικών στατιστικών που καλύπτεται από το παρόν πρόγραμμα, κατά την οποία οι αρχές των κρατών μελών είναι αρμόδιες για την παραγωγή εναρμονισμένων εθνικών στατιστικών και η Eurostat είναι υπεύθυνη για την παραγωγή κοινοτικών στατιστικών με βάση τα στοιχεία που παρέχουν κατά κύριο λόγο οι εθνικές στατιστικές αρχές, απαιτεί στενή και συντονισμένη συνεργασία. Η συνεργασία αυτή επιτυγχάνεται μέσω του ευρωπαϊκού στατιστικού συστήματος.

Το Ευρωπαϊκό Στατιστικό Σύστημα (ΕΣΣ) αποτελεί εταιρική σχέση μεταξύ της Eurostat, των εθνικών στατιστικών υπηρεσιών και άλλων εθνικών στατιστικών φορέων υπεύθυνων σε κάθε κράτος μέλος για την παραγωγή και τη διάδοση των ευρωπαϊκών στατιστικών σύμφωνα με τις αρχές του κώδικα ορθής πρακτικής για τις ευρωπαϊκές στατιστικές. Η Eurostat θα εξασφαλίζει την αναγκαία διαχείριση και το συντονισμό της δομής αυτής ώστε να διασφαλίζεται η έγκαιρη παροχή στατιστικών για την υποστήριξη των αναγκών των πολιτικών της Ευρωπαϊκής Ένωσης.

Η ανταλλαγή εμπειριών, ορθών πρακτικών, εμπειρογνωμοσύνης και βασικών μεθοδολογικών τεχνικών μεταξύ των μελών του ΕΣΣ αποτελεί επίσης θεμελιώδες στοιχείο της ομαλής λειτουργίας του συστήματος. Αυτό προωθείται με την ανάπτυξη του ευρωπαϊκού προγράμματος στατιστικής κατάρτισης.

Οι στόχοι κατά την περίοδο που καλύπτει το πρόγραμμα είναι: η Επιτροπή και τα κράτη μέλη να λαμβάνουν τις κατάλληλες πρωτοβουλίες ώστε να εξασφαλίσουν τη συμμόρφωση με τον κώδικα ορθής πρακτικής για τις ευρωπαϊκές στατιστικές. να δημιουργηθούν δομές και διαδικασίες για την εποπτεία και την παροχή συμβουλών όσον αφορά τη συμμόρφωση με τον κώδικα ορθής πρακτικής στο πλαίσιο της Eurostat και των εθνικών στατιστικών αρχών. Η δομή διακυβέρνησης να συμπληρωθεί από ένα συμβουλευτικό όργανο υψηλού επιπέδου· να τεθεί σε εφαρμογή μία διαδικασία για την σήμανση ποιότητας των ευρωπαϊκών επίσημων στατιστικών. το ευρωπαϊκό πρόγραμμα στατιστικής κατάρτισης να αποσκοπεί να βελτιώσει τη γενικότερη ποιότητα των ευρωπαϊκών στατιστικών αυξάνοντας τα προσόντα των στατιστικολόγων, προάγοντας την ανεξαρτησία τους, ενθαρρύνοντας τόσο τη θεωρητική όσο και την πρακτική κατάρτιση και την ανταλλαγή ορθών πρακτικών και εμπειριών. |

- 2.2. Συνεργασία με χρήστες

Επιβάλλεται να πραγματοποιηθεί στενός, συνεχής διάλογος με τους χρήστες των κοινοτικών στατιστικών σχετικά με τις ανάγκες τους, την πραγματική χρήση και τις προτεραιότητές τους. Η σημερινή συνεργασία με τους χρήστες είναι επωφελής και περιλαμβάνει, μεταξύ άλλων, τις δραστηριότητες της ευρωπαϊκής συμβουλευτικής επιτροπής πληροφόρησης στον οικονομικό και κοινωνικό τομέα (CEIES), τη συνεργασία με τις ευρωπαϊκές ομοσπονδίες επιχειρήσεων και τις επίσημες συζητήσεις με τις υπηρεσίες της Επιτροπής σχετικά με το πρόγραμμα στατιστικών εργασιών. Ωστόσο, καθώς ο αριθμός των χρηστών των κοινοτικών στατιστικών αυξάνεται και οι ανάγκες τους διαφοροποιούνται, η Eurostat θα ενισχύει περαιτέρω το διάλογο μεταξύ του ευρωπαϊκού στατιστικού συστήματος και των χρηστών του.

Οι στόχοι κατά την περίοδο που καλύπτει το πρόγραμμα είναι: να μειωθεί η απόσταση μεταξύ των χρηστών και των παραγωγών με τη βελτίωση της επικοινωνίας με διάφορες ομάδες και δίκτυα χρηστών. να διερευνηθούν εκ των προτέρων οι ανάγκες των χρηστών. Αυτό θα επιτρέψει στο ευρωπαϊκό στατιστικό σύστημα να ανταποκριθεί πιο αποτελεσματικά στις νεοεμφανιζόμενες ανάγκες. Να ενισχυθεί η CEIES. Αυτό θα επιτρέψει την ανάπτυξη κοινοτικών στατιστικών που θα είναι πιο προσανατολισμένες στις ανάγκες των χρηστών. |

2.3. Τεχνική συνεργασία με τρίτες χώρες

Για τις επαφές της ΕΕ με τις γειτονικές χώρες και άλλες περιφέρειες και χώρες σε όλο τον κόσμο απαιτούνται αξιόπιστες επίσημες στατιστικές σχετικά με τις οικονομικές και κοινωνικές συνθήκες που επικρατούν στις χώρες αυτές. Αναπτύσσεται μια γενική συνεργασία σε τεχνικό επίπεδο για να οικοδομηθεί η στατιστική ικανότητα των χωρών αυτών και να παραχθούν οι στατιστικές που απαιτούνται για τη διαχείριση των πολιτικών της ΕΕ. Αυτό ισχύει ιδιαίτερα για τις υποψήφιες χώρες. Η συνεργασία περιλαμβάνει την εμπειρογνωμοσύνη πολλών εταίρων στο πλαίσιο του ευρωπαϊκού στατιστικού συστήματος.

Ο στόχος κατά την περίοδο που καλύπτει το πρόγραμμα είναι: να εκπονηθούν και να υλοποιηθούν προγράμματα περιφερειακής ανάπτυξης και να διασφαλιστεί η στενή σχέση μεταξύ των δράσεων στο στατιστικό τομέα και των ευρύτερων στόχων των προγραμμάτων της ΕΕ. |

2.4. Συνεργασία με διεθνείς οργανισμούς

Οι στατιστικές πρέπει να είναι συγκρίσιμες όχι μόνο μεταξύ των κρατών μελών της ΕΕ, αλλά και σε ευρύτερο διεθνές επίπεδο, και πολλοί τομείς του ευρωπαϊκού στατιστικού συστήματος (ΕΣΣ) βασίζονται σε διεθνώς συμφωνημένη μεθοδολογία. Σε πολλές περιπτώσεις, το ΕΣΣ πρωτοστατεί και αναπτύσσει πρότυπα που προηγούνται των παγκόσμιων προτύπων. Στις περιπτώσεις αυτές, είναι ουσιαστικό οι μεθοδολογίες που αναπτύσσονται σε παγκόσμιο επίπεδο να λαμβάνουν υπόψη τις ευρωπαϊκές εξελίξεις. Η διεθνής συνεργασία περιλαμβάνει επίσης την από κοινού διαχείριση των σημαντικότερων σχεδίων και το συντονισμό των προγραμμάτων εργασίας και των δραστηριοτήτων συλλογής στοιχείων ώστε να αποφεύγεται η επικάλυψη των προσπαθειών.

Η εμπειρία έχει δείξει ότι μια συντονισμένη, κοινή θέση είναι σημαντική για να έχουν οι προτεραιότητες της ΕΕ αντίκτυπο στα προγράμματα, στην ανάπτυξη και την εναρμόνιση των διεθνών στατιστικών συστημάτων. Για το λόγο αυτό, έχει δρομολογηθεί εντατική προετοιμασία και συντονισμός των θέσεων της ΕΕ πριν από τις διεθνείς συνεδριάσεις υψηλού επιπέδου.

Οι στόχοι κατά την περίοδο που καλύπτει το πρόγραμμα είναι: να εξασφαλιστεί η συνεπής εκπροσώπηση της ΕΕ με συνέπεια και ο συντονισμός, όπου απαιτείται, των θέσεών της στα πιο σημαντικά διεθνή στατιστικά φόρα και σε θέματα προτεραιότητας για τις πολιτικές της ΕΕ. να προαχθούν η διεθνής συνεργασία και ο συντονισμός των προγραμμάτων εργασίας ώστε να αποφευχθεί η επικάλυψη έργου και να βελτιωθεί η συγκρισιμότητα των διεθνών στατιστικών. |

- 3. Μέσα

3.1. Καλύτερη ρύθμιση

Το άρθρο 3 παράγραφος 2 του κανονισμού 322/97 παρουσιάζει τρία είδη «μεμονωμένων στατιστικών δράσεων που μπορούν να χρησιμοποιηθούν για την υλοποίηση του κοινοτικού στατιστικού προγράμματος: πρώτον, η νομοθεσία που εγκρίνεται σύμφωνα με τη διαδικασία της συναπόφασης, η οποία μπορεί να αναθέτει εκτελεστικές αρμοδιότητες στην Επιτροπή· δεύτερον, δράσεις που αναλαμβάνει άμεσα η Επιτροπή, σε πολύ περιορισμένες περιπτώσεις: η δράση πρέπει να διαρκεί το ανώτερο ένα έτος, τα στοιχεία προς συλλογή πρέπει να είναι ιδιαίτερα διαθέσιμα ή προσβάσιμα εντός των εθνικών αρχών που είναι υπεύθυνες και τυχόν επιπλέον κόστος που προκύπτει σε εθνικό επίπεδο ως αποτέλεσμα της δράσης πρέπει να επιβαρύνει την Επιτροπή· τρίτον, συμφωνίες μεταξύ της Eurostat και των αρχών των κρατών μελών.

Η εφαρμογή της νομοθεσίας σύμφωνα με τις διατάξεις της Συνθήκης πρέπει να είναι η προτιμότερη επιλογή στις περιπτώσεις στις οποίες απαιτείται συλλογή στατιστικών στοιχείων. Θα βασίζεται σε μια ρεαλιστική νομοθετική πολιτική σύμφωνα με την πολιτική της Επιτροπής για απλούστερη και καλύτερα στοχοθετημένη νομοθεσία. Οι νέες νομοθετικές πρωτοβουλίες θα εκπονούνται διεξοδικά σε συνεργασία με τα εμπλεκόμενα μέρη και θα ανταποκρίνονται στις ανάγκες των χρηστών, θα αποφεύγεται η υπερβολική επιβάρυνση των ανταποκρινόμενων, θα λαμβάνονται επαρκώς υπόψη οι προτεραιότητες, οι δαπάνες και οι δυνατότητες ικανοποίησης των αναγκών.

Οι στόχοι κατά την περίοδο που καλύπτει το πρόγραμμα είναι: σε ορισμένους τομείς τακτικής παραγωγής κοινοτικών στατιστικών που έχουν αποκτήσει επαρκή ωριμότητα, πρέπει να αναλαμβάνονται πρωτοβουλίες για να αντικατασταθούν οι συμφωνίες από την κοινοτική νομοθεσία. σε στατιστικούς τομείς με πολύπλοκη κοινοτική νομοθεσία, πρέπει να αναλαμβάνονται πρωτοβουλίες για την αναδιατύπωση και την απλούστευση της νομοθεσίας. σε στατιστικούς τομείς τους οποίους η κοινοτική νομοθεσία δεν ανταποκρίνεται επαρκώς στις ανάγκες των χρηστών, στις προτεραιότητες και στο κοινωνικο-οικονομικό και τεχνολογικό πλαίσιο, πρέπει να αναλαμβάνονται πρωτοβουλίες για την κατάργηση ή την αναθεώρηση της νομοθεσίας. |

- 3.2. Παρακολούθηση της συμμόρφωσης

Η ποιότητα των κοινοτικών στατιστικών καλύπτει – εκτός από τις επιστημονικές απαιτήσεις – τη θεμελιώδη απαίτηση για συμμόρφωση με τις αρχές της Συνθήκης και το παράγωγο δίκαιο. Επομένως, η αυστηρή και συστηματική παρακολούθηση της εφαρμογής της νομοθεσίας αποτελεί προτεραιότητα. Θα εφαρμοστεί μια γενική και συνεπής στρατηγική συμμόρφωσης, βασιζόμενη στις αρχές μιας ρεαλιστικής νομοθετικής πολιτικής, θα επιβληθεί η υποχρέωση των κρατών μελών να εφαρμόζουν τη στατιστική νομοθεσία και θα διενεργείται συνεπής και συστηματική παρακολούθηση της συμμόρφωσης. Οι στενές επαφές με τις αρμόδιες εθνικές αρχές σε όλα τα στάδια αποτελούν μέρος της διαδικασίας συμμόρφωσης.

Ο στόχος κατά την περίοδο που καλύπτει το πρόγραμμα είναι: να εξασφαλίζεται η συστηματική παρακολούθηση της συμμόρφωσης με την κοινοτική νομοθεσία. |

- 3.3. Αυξανόμενη ικανότητα για ανταπόκριση στις ανάγκες των χρηστών

Για να βελτιωθούν οι στατιστικές υπηρεσίες που παρέχονται στους χρήστες, καθώς και η αποτελεσματικότητα του ευρωπαϊκού στατιστικού συστήματος στο σύνολό του, απαιτείται να δοθεί μεγαλύτερη έμφαση στις βασικές ανάγκες των ευρωπαϊκών πολιτικών. Τούτο θα βασίζεται στην προσέγγιση «πρώτα για την Ευρώπη», μια ρεαλιστική στρατηγική για τη διευκόλυνση της συγκέντρωσης των ευρωπαϊκών μεγεθών που έχουν ιδιαίτερη σημασία για τομείς κοινοτικής αρμοδιότητας. Επιπλέον, πρέπει να ενισχυθεί η ευελιξία του ευρωπαϊκού στατιστικού συστήματος και η ικανότητά του να ανταποκρίνεται εγκαίρως στις μεταβαλλόμενες ανάγκες των χρηστών.

Οι στόχοι κατά την περίοδο που καλύπτει το πρόγραμμα είναι: να βελτιωθεί η συνεκτικότητα των στατιστικών συστημάτων. Αυτό θα ενισχύσει την ικανότητα να ικανοποιούνται οι ανάγκες των χρηστών με συνδυασμό διάφορων στατιστικών πηγών. να επεκταθεί, σε συγκεκριμένες περιπτώσεις, η χρήση των ενοτήτων ad-hoc στις κοινοτικές έρευνες. Αυτό θα ενισχύει την δυνατότητα ανταπόκρισης σε νέες ανάγκες. να γίνεται, σε μεγαλύτερο βαθμό, διαφοροποίηση των απαιτήσεων ανάλογα με τη βαρύτητα των χωρών στα ευρωπαϊκά μεγέθη. Αυτό θα μειώσει σημαντικά το κόστος για ορισμένες εθνικές αρχές και την επιβάρυνση των ανταποκρινόμενων. Επίσης, θα βελτιώσει την έγκαιρη παραγωγή των ευρωπαϊκών μεγεθών. είναι δυνατό να χρησιμοποιούνται, σε συγκεκριμένες περιπτώσεις, ευρωπαϊκά δείγματα για την παροχή στοιχείων καλής ποιότητας σε επίπεδο ευρωπαϊκών μεγεθών. Αυτό θα βελτιώσει τη συνεκτικότητα και τη συγκρισιμότητα και θα απλουστεύσει τις διαδικασίες παραγωγής. |

- 3.4. Οικονομική στήριξη για δράσεις που συμβάλλουν στους κοινοτικούς στόχους

Για να εξασφαλίζεται η έγκαιρη ικανοποίηση των αναγκών των χρηστών, η Επιτροπή μπορεί να υποστηρίξει την ανάπτυξη στατιστικών και την οικοδόμηση της ικανότητας του ευρωπαϊκού στατιστικού συστήματος με τη ανάθεση συμβάσεων παροχής υπηρεσιών ή τη σύναψη συμφωνιών επιδότησης.

Ο στόχος κατά την περίοδο που καλύπτει το πρόγραμμα είναι: να αναθέτονται συμβάσεις παροχής υπηρεσιών και συμφωνίες επιδότησης με σκοπό να διασφαλιστεί η βέλτιστη ανάπτυξη των στατιστικών και η οικοδόμηση της ικανότητας του ευρωπαϊκού στατιστικού συστήματος, με την καλύτερη δυνατή χρήση των διαθέσιμων πόρων. |

- 3.5. Χρήση της εμπειρογνωμοσύνης των εταίρων για κοινοτικούς σκοπούς

Η επίτευξη των στόχων του ευρωπαϊκού στατιστικού συστήματος και η εξασφάλιση της αναγκαίας βελτίωσης των προγραμμάτων, των διαδικασιών και των προϊόντων για την ικανοποίηση των αναγκών των χρηστών απαιτούν όχι μόνο επαρκείς πόρους αλλά και δημιουργικότητα και ικανότητα όλου του ΕΣΣ. Συνεπώς, πρέπει να σχεδιαστούν νέοι τρόποι για τη διάρθρωση της πρακτικής οργάνωσης ορισμένων δραστηριοτήτων – με χρήση της εμπειρογνωμοσύνης και των ορθών πρακτικών, όπου υπάρχουν – ώστε να δημιουργηθούν συνέργιες και να βελτιωθεί η συνολική αποτελεσματικότητα και ποιότητα.

Ο στόχος κατά την περίοδο που καλύπτει το πρόγραμμα είναι: να δημιουργηθούν κοινές δομές, εργαλεία και διαδικασίες, με τη συμμετοχή των εθνικών αρχών και των σχετικών υπηρεσιών της ΕΚ και με τη διευκόλυνση της ειδίκευσης ορισμένων κρατών μελών σε συγκεκριμένες στατιστικές δραστηριότητες προς όφελος του ευρωπαϊκού στατιστικού συστήματος στο σύνολό του. |

- 3.6. Διάδοση

Οι στόχοι και τα εργαλεία της διάδοσης θα υποστούν σημαντικές αλλαγές κατά τη διάρκεια της περιόδου του προγράμματος οι οποίες δεν θα μεταβάλλουν σημαντικά μόνο τη φύση της ίδιας της διαδικασίας της διάδοσης, αλλά θα έχουν σημαντικό αντίκτυπο και σε άλλα στάδια της διαδικασίας παραγωγής στατιστικών.

Η ταχεία εξέλιξη της ικανότητας και της διαθεσιμότητας του Διαδικτύου θα το καταστήσει πρωταρχικό μέσο για τη διάδοση των στατιστικών στοιχείων στο μέλλον. Αυτό θα αυξήσει σημαντικά την κοινότητα των πιθανών χρηστών και, κατά συνέπεια, θα δημιουργήσει νέες ευκαιρίες για διάδοση. Επιπλέον, θα καταστεί δυνατή η ενίσχυση της συνεργασίας μεταξύ της Eurostat και των εθνικών στατιστικών υπηρεσιών. Ωστόσο, το Διαδίκτυο θα δημιουργήσει επίσης νέες σημαντικές προκλήσεις για μια φιλική προς το χρήστη παρουσίαση των δεδομένων που θα βοηθήσει τους χρήστες να βρίσκουν, να εμφανίζουν και να κατανοούν τις στατιστικές. Οι μέθοδοι διάδοσης που σήμερα χρησιμοποιούνται, δηλ. δημοσιεύσεις σε χαρτί και μη επιγραμμικά ηλεκτρονικά μέσα, θα πρέπει να εξελιχθούν ως συμπληρωματικό εργαλείο διάδοσης. Οι επαρκείς δομές υποστήριξης των χρηστών και επικοινωνίας με ομάδες χρηστών είναι σημαντικά στοιχεία για αποτελεσματική διάδοση.

Οι στόχοι κατά την περίοδο που καλύπτει το πρόγραμμα είναι: να βελτιωθεί ο δικτυακός τόπος της Eurostat όσον αφορά το περιεχόμενο, την ευκολία χρήσης και τη λειτουργικότητα και να ανταποκρίνεται στη βέλτιστη πρακτική. να αυξηθεί η συνεργασία με άλλες πλατφόρμες διάδοσης του ευρωπαϊκού στατιστικού συστήματος και άλλων υπηρεσιών της ΕΚ για να διευκολυνθεί η χρήση των δικτυακών τόπων και να ενισχυθεί η αξία της στατιστικής πληροφορίας για τους χρήστες. |

- 3.7. Ισορροπία κόστους και οφέλους

Το ΕΣΣ πρέπει να παρακολουθεί συνεχώς την ισορροπία μεταξύ των αναγκών για πληροφόρηση για τους σκοπούς των κοινοτικών πολιτικών, αφενός, και των πόρων που απαιτούνται, αφετέρου, τόσο στην Ευρωπαϊκή Ένωση όσο και σε επίπεδο εθνικών και περιφερειακών αρχών, για την παροχή της πληροφόρησης. Η διάθεση επαρκών πόρων σε εθνικό πλαίσιο έχει ιδιαίτερη σημασία για την ικανοποίηση των αναγκών στατιστικής πληροφόρησης προς υποστήριξη των αποφάσεων που λαμβάνονται στα πλαίσια της πολιτικής της Ευρωπαϊκής Ένωσης. Ωστόσο, είναι επίσης σημαντικό να διατηρείται επαρκής ευελιξία η οποία θα επιτρέπει στις εθνικές αρχές να ικανοποιούν τις κοινοτικές ανάγκες για στατιστική πληροφόρηση με τον πλέον αποδοτικό από οικονομική άποψη τρόπο.

Ο καθορισμός προτεραιοτήτων θα βασίζεται σε τρεις πρωταρχικές κατευθυντήριες αρχές:

- αξιολόγηση των αναγκών των χρηστών, συμπεριλαμβανομένης της καταλληλότητας για την χάραξη πολιτικής σε κοινοτικό επίπεδο·

- αξιολόγηση της οικονομικής επιβάρυνσης για τους ανταποκρινόμενους, τα κράτη μέλη και την Επιτροπή·

- αξιολόγηση ειδικών στατιστικών θεμάτων που έχουν σημασία για την αποδοτικότητα από οικονομική άποψη μιας συγκεκριμένης στατιστικής, όπως η αντιστάθμιση μεταξύ των διαφόρων συνιστωσών της στατιστικής ποιότητας π.χ. «ακρίβεια» και «επικαιρότητα», και δυνατότητες για ευέλικτες υποχρεώσεις αναφοράς που θα επικεντρώνονται στις βασικές ευρωπαϊκές ανάγκες.

Για να μεγιστοποιηθεί η γενική σχέση κόστους – αποδοτικότητας και να επιδιωχθεί η ισόρροπη ιεράρχηση των προτεραιοτήτων όσον αφορά τις δραστηριότητες στο πλαίσιο των ετήσιων στατιστικών προγραμμάτων εργασίας, οι αρχές αυτές θα εφαρμόζονται με διαφανή τρόπο και σύμφωνα με τις πρακτικές κατευθυντήριες γραμμές που θα αναπτύσσονται και θα τηρούνται από τη Eurostat σε συνεργασία με τις εθνικές στατιστικές αρχές.

Οι στόχοι κατά την περίοδο που καλύπτει το πρόγραμμα είναι: να τεθούν σε εφαρμογή μέθοδοι για ενδελεχείς αναθεωρήσεις των σημερινών τομέων κοινοτικών στατιστικών και για την αξιολόγηση των νέων ή των σημαντικά μεταβαλλόμενων αιτημάτων των χρηστών. Αυτό είναι σημαντικό για τη συνεχή βελτίωση των κοινοτικών στατιστικών, επειδή αναγνωρίζονται οι απαιτήσεις που μπορούν να περιοριστούν ή να καταργηθούν, καθώς και για την ανάληψη ανανεωμένων ή νέων στατιστικών πρωτοβουλιών. σε στατιστικούς τομείς στους οποίους υπάρχει μεγάλη επιβάρυνση ανταπόκρισης για τις επιχειρήσεις, να ληφθούν μέτρα για την παρακολούθησή της και να αναζητηθούν τρόποι για την ελαχιστοποίηση της επιβάρυνσης αυτής. Η αυξανόμενη χρήση των διοικητικών δεδομένων για στατιστικούς σκοπούς θα αποτελέσει σημαντικό εργαλείο για το σκοπό αυτό. Οι στόχοι για μείωση θα τεθούν στους τομείς με την μεγαλύτερη επιβάρυνση ανταπόκρισης. |

- ΠΑΡΑΡΤΗΜΑ ΙΙ ΠΕΝΤΑΕΤΕΣ ΣΤΑΤΙΣΤΙΚΟ ΠΡΟΓΡΑΜΜΑ: ΣΚΟΠΟΙ ΚΑΙ ΔΡΑΣΕΙΣ

Το παράρτημα αυτό παρουσιάζει συνοπτικά τις στατιστικές απαιτήσεις υπό το πρίσμα των αναγκών πολιτικής της Ευρωπαϊκής Ένωσης. Ύστερα από ένα πρώτο μέρος που αφορά τις διατομεακές στατιστικές δραστηριότητες για την υποστήριξη των γενικών προτεραιοτήτων πολιτικής, οι ανάγκες αυτές ταξινομούνται σε τίτλους όπως ορίζονται στη Συνθήκη για την ίδρυση της Ευρωπαϊκής Κοινότητας. Αυτό μπορεί να οδηγήσει σε επαναλήψεις διότι ορισμένες στατιστικές δραστηριότητες συμβάλλουν σε περισσότερους από έναν τίτλους. Το παρόν παράρτημα παρουσιάζει, για κάθε τομέα πολιτικής, το νομικό πλαίσιο, την τρέχουσα κατάσταση και τις κύριες πρωτοβουλίες που πρέπει να ληφθούν κατά την υπό εξέταση πενταετία.

Οι προτεραιότητες, όπως καθορίζονται από την Επιτροπή, θα εξετάζονται κάθε χρόνο από κοινού με τα κράτη μέλη με σκοπό να υποβάλλονται προτάσεις για την απλούστευση των στατιστικών απαιτήσεων που θα ενσωματώνονται στη διαδικασία έγκρισης νέων νομικών βάσεων και των μέτρων εφαρμογής τους. Οι βέλτιστες πρακτικές όσον αφορά τη συλλογή στοιχείων θα αποτελούν αντικείμενο τακτικών συζητήσεων και ανταλλαγής μεταξύ των κρατών μελών ώστε να προωθείται η απλούστευση και ο εκσυγχρονισμός των μεθόδων συλλογής στοιχείων που θα μπορούσαν να μειώσουν την επιβάρυνση που υφίστανται οι ανταποκρινόμενοι.

Διατομεακεσ στατιστικεσ δραστηριοτητεσ για την υποστηριξη των γενικων προτεραιοτητων της Κοινοτικησ πολιτικησ

Διαρθρωτικοί δείκτες και δείκτες βιώσιμης ανάπτυξης

Νομικό πλαίσιο

Οι διαρθρωτικοί δείκτες που απορρέουν από τη στρατηγική της Λισαβόνας, που εγκρίθηκε από το Ευρωπαϊκό Συμβούλιο το Μάρτιο του 2000, προσανατολίζονται κυρίως στην ανάπτυξη και την απασχόληση, όπως ορίζονται στις ολοκληρωμένες κατευθυντήριες γραμμές για την ανάπτυξη και την απασχόληση του 2005 (άρθρο 99 της συνθήκης ΕΚ). Η στρατηγική για την αειφόρο ανάπτυξη, που εγκρίθηκε από το Ευρωπαϊκό Συμβούλιο τον Ιούνιο του 2006, παρέχει νέα βάση για τους δείκτες αειφόρου ανάπτυξης.

Τρέχουσα κατάσταση

Οι στατιστικές και οι δείκτες είναι αναγκαίοι για την παρακολούθηση της υλοποίησης και του αντικτύπου τόσο της στρατηγικής της Λισαβόνας όσο και της στρατηγικής για την αειφόρο ανάπτυξη, δύο θεμάτων διατομεακού χαρακτήρα. Ενσωματώνονται συνεχώς οι εξελίξεις ώστε να προσαρμόζονται τα σύνολα των δεικτών στις πραγματικές ανάγκες και να βελτιώνεται η ποιότητα της ενημέρωσης που παρέχεται στο ευρύ κοινό.

Ορισμένοι τομείς – όπως η ασφάλεια των τροφίμων και η ποιότητα, οι χημικές ουσίες και τα φυτοφάρμακα, η υγεία και το περιβάλλον, η εταιρική ευθύνη, η βιοποικιλότητα, οι φυσικοί πόροι, οι μεταφορές, τα θαλάσσια οικοσυστήματα, η σωστή διακυβέρνηση και οι χρηματοπιστωτικές υπηρεσίες – δεν καλύπτονται ακόμα επαρκώς από τους δείκτες.

Κύριες πρωτοβουλίες για την περίοδο 2008-2012

- Οι διαρθρωτικοί δείκτες και οι δείκτες αειφόρου ανάπτυξης πρέπει να προσαρμοστούν στις νέες ανάγκες των χρηστών και στα ειδικά εθνικά προγράμματα.

- Πρέπει να αναπτυχθούν νέοι δείκτες βιώσιμης ανάπτυξης σε συνεργασία με άλλες υπηρεσίες της Επιτροπής και με τον Ευρωπαϊκό Οργανισμό Περιβάλλοντος για την καλύτερη κάλυψη των υπαρχουσών και των μελλοντικών αναγκών, ιδίως στους τομείς της ασφάλειας των τροφίμων και της ποιότητας, των χημικών και των φυτοφαρμάκων, της υγείας και του περιβάλλοντος, της εταιρικής ευθύνης, της βιοποικιλότητας, των φυσικών πόρων, των μεταφορών, των θαλάσσιων οικοσυστημάτων, της χρήσης γης και της ορθής διακυβέρνησης. Οι περιφερειακές ταξινομήσεις θα αναπτυχθούν περαιτέρω ανάλογα με την περίπτωση.

- Θα βελτιωθεί η ποιότητα των υφιστάμενων δεικτών και θα ολοκληρωθεί η περιγραφή της ποιότητας των δημοσιευόμενων δεικτών.

- Θα ενισχυθεί η ανακοίνωση για τους διαρθρωτικούς δείκτες και για τους δείκτες αειφόρου ανάπτυξης, σύμφωνα με τη σημασία των αντίστοιχων στρατηγικών.

Διεύρυνση

Νομικό πλαίσιο

Για τη διεξαγωγή των διαπραγματεύσεων προσχώρησης, η Επιτροπή πρέπει να είναι σε θέση να αντλήσει πληροφορίες από ένα πλήρες σύνολο αξιόπιστων στατιστικών, μεθοδολογικά συγκρίσιμων με αυτές των κρατών μελών της Ευρωπαϊκής Ένωσης. Η στατιστική υποστήριξη στα νέα κράτη μέλη, τις υποψήφιες χώρες και τις δυνάμει υποψήφιες χώρες ρυθμίζεται από ένα αυστηρό νομικό πλαίσιο που περιλαμβάνει την πράξη προσχώρησης και τον κανονισμό (ΕΚ) αριθ. 1085/2006 του Συμβουλίου, της 17ης Ιουλίου 2006, για τη θέσπιση μέσου προενταξιακής βοήθειας.

Τρέχουσα κατάσταση

Η Ένωση, αν και πέτυχε τους στόχους στον τομέα της στατιστικής υποστήριξης, αντιμετωπίζει τρεις κάπως διαφορετικές προκλήσεις:

- την ένταξη των πιθανών νέων μελών σε όλους τους κοινοτικούς μηχανισμούς, συμπεριλαμβανομένων π.χ. των προϋπολογισμών ιδίων πόρων και των διαρθρωτικών ταμείων, καθώς και σε όλα τα άλλα θέματα και προγράμματα,

- τη σωστή προετοιμασία των υποψηφίων πριν από την προσχώρησή τους με τη συμμετοχή στη διαδικασία διαπραγματεύσεων και την παρακολούθηση των δεσμεύσεών τους κατά τις διαπραγματεύσεις έως την προσχώρησή τους,

- τη συνέχιση της προετοιμασίας των λοιπών υποψηφίων χωρών και την ενίσχυσή τους ώστε να επιτύχουν την πλήρη τήρηση της υφιστάμενης κοινοτικής νομοθεσίας.

Εξαιτίας των παραπάνω δημιουργούνται υψηλές απαιτήσεις ως προς τη στατιστική παραγωγή των υποψηφίων. Οι βασικές οικονομικές στατιστικές είναι απαραίτητες, συμπεριλαμβανομένης της τομεακής και της περιφερειακής κατανομής του ακαθάριστου εγχώριου προϊόντος, του πληθυσμού, της απασχόλησης κτλ. Άλλες βασικές στατιστικές είναι αυτές που υπολογίζουν την υλοποίηση της ενιαίας αγοράς, όπως το εμπόριο αγαθών, υπηρεσιών και η ελευθερία εγκατάστασης, το ισοζύγιο πληρωμών, οι ροές κεφαλαίου, η κινητικότητα προσώπων, η βιομηχανική παραγωγή και δομή κτλ. Επιπλέον, υπάρχουν απαιτήσεις για στατιστικές σε τομείς που είναι ευαίσθητοι για τις διαπραγματεύσεις προσχώρησης και στηρίζουν πρωταρχικές πολιτικές της ΕΕ όπως η γεωργία, οι μεταφορές, οι περιφέρειες και το περιβάλλον.

Κύριες πρωτοβουλίες για την περίοδο 2008-2012

- Η συλλογή συγκρίσιμων στοιχείων για τις βασικές πολιτικές πρέπει να παγιοποιηθεί για τις διαπραγματεύσεις και για εσωτερικούς σκοπούς της ΕΕ.

- Η παροχή βοήθειας στα νέα κράτη μέλη, τις υποψήφιες και τις δυνάμει υποψήφιες χώρες πρέπει να συνεχιστεί για να βελτιώσουν τα στατιστικά τους συστήματα ώστε να ανταποκριθούν στις κοινοτικές απαιτήσεις.

ΤΙΤΛΟΣ Ι Ελεύθερη κυκλοφορία αγαθών

Νομικό πλαίσιο

Διατάξεις της Συνθήκης: Άρθρο 133 (κοινή εμπορική πολιτική). Οι νομικές πράξεις που καλύπτουν σχετικούς στατιστικούς τομείς: Κανονισμός (ΕΚ) αριθ. 638/2004 του Ευρωπαϊκού Κοινοβουλίου και του Συμβουλίου σχετικά με τις κοινοτικές στατιστικές για τις συναλλαγές αγαθών μεταξύ κρατών μελών και την κατάργηση του κανονισμού (ΕΟΚ) αριθ. 3330/91 του Συμβουλίου· κανονισμός (ΕΚ) αριθ. 184/2005 του Ευρωπαϊκού Κοινοβουλίου και του Συμβουλίου σχετικά με τις κοινοτικές στατιστικές για το ισοζύγιο πληρωμών, το διεθνές εμπόριο υπηρεσιών και τις άμεσες ξένες επενδύσεις.

Τρέχουσα κατάσταση

Οι προσαρμογές της νομοθεσίας για τις εμπορικές στατιστικές, κυρίως όσον αφορά τη ρύθμιση των εσωτερικών συναλλαγών (Intrastat), η υλοποίηση του συστήματος αναφοράς Intrastat στα νέα κράτη μέλη και η μείωση των στοιχείων εντός της συνδυασμένης ονοματολογίας αποτελούν μείζονα επιτεύγματα του προηγούμενου προγράμματος. Οι εξελίξεις αυτές επιτεύχθηκαν για την καλύτερη ικανοποίηση των αναγκών των χρηστών των στατιστικών στοιχείων σε κοινοτικό, αλλά και σε εθνικό επίπεδο και κατέστησαν δυνατή τη σωστή ερμηνεία των μακροοικονομικών εξελίξεων και την αξιολόγηση της ανταγωνιστικότητας της ΕΕ και των κρατών μελών. Παράλληλα, βελτιώθηκε η συλλογή και η επεξεργασία στατιστικών δεδομένων και, ως αποτέλεσμα, μειώθηκε η διοικητική επιβάρυνση για τους παρόχους στατιστικών πληροφοριών. Τα αποτελέσματα αυτά συνάδουν ευρύτερα με τους στόχους της ατζέντας της Λισαβόνας.

Ο στόχος της περιόδου 2008-2012 είναι να συνεχιστούν περαιτέρω οι προσπάθειες απλούστευσης, η εναρμόνιση των διαφόρων τύπων στατιστικών που αφορούν τις διεθνείς κινήσεις αγαθών και στατιστικές για το ισοζύγιο πληρωμών, ενώ, παράλληλα, να εξεταστούν οι δυνατότητες σύνδεσης των στοιχείων και των ονοματολογιών εμπορικών στατιστικών με άλλα είδη στατιστικής, κυρίως τις στατιστικές για τις επιχειρήσεις ή τις ονοματολογίες της βιομηχανικής δραστηριότητας. Το αποτέλεσμα θα είναι ένα ακόμα βήμα προς ένα απλούστερο, πιο διαφανές και κατανοητό πλαίσιο για τη συγκέντρωση και τη χρήση εμπορικών στατιστικών, το οποίο θα περιορίσει περαιτέρω τη διοικητική επιβάρυνση για τις επιχειρήσεις και, συνεπώς, θα προαγάγει την ανταγωνιστική θέση της ευρωπαϊκής οικονομίας. Παράλληλα, η διασύνδεση των διαφόρων τύπων στατιστικών θα επιτρέψει να χρησιμοποιηθούν νέοι τρόποι για την ανάλυση των οικονομικών και διαρθρωτικών εξελίξεων και της βιώσιμης χρήσης των πόρων στην ΕΕ.

Κύριες πρωτοβουλίες για την περίοδο 2008-2012

- Η Επιτροπή θα προτείνει ένα σύστημα μονής ροής για την Intrastat το οποίο θα τεθεί σε ισχύ το 2010.

- Θα αναπτυχθούν μέθοδοι και εργαλεία για την καλύτερη ενσωμάτωση των διαφόρων ειδών στατιστικών πληροφοριών που απαιτούν οι επιχειρήσεις.

- Θα βελτιωθεί περαιτέρω η συνεκτικότητα μεταξύ των στατιστικών για το εμπόριο αγαθών και των στατιστικών για το ισοζύγιο πληρωμών με το συνδυασμό των δύο αυτών στατιστικών όσον αφορά τα αγαθά.

ΤΙΤΛΟΣ ΙΙ Γεωργία

Νομικό πλαίσιο

Οι γεωργικές στατιστικές αντανακλούν τον υψηλό βαθμό ολοκλήρωσης της γεωργίας στην ΕΕ, τη σημασία της κοινής γεωργικής πολιτικής (ΚΓΠ) στον προϋπολογισμό της ΕΕ και τον ουσιώδη ρόλο που διαδραματίζουν στη διαδικασία λήψης αποφάσεων για την ΚΓΠ.

Τρέχουσα κατάσταση

Οι παραδοσιακές γεωργικές στατιστικές θα εξακολουθήσουν να έχουν ζωτική σημασία για την ΚΓΠ (διαχείριση της αγοράς) και θα πρέπει να ενοποιηθούν και να εξορθολογιστούν. Αντιθέτως, τα νέα θέματα ενδιαφέροντος των πολιτικών (ανάπτυξη της υπαίθρου, περιβαλλοντική συμμόρφωση και περιβαλλοντικές επιπτώσεις, ασφάλεια των τροφίμων) θα απαιτήσουν διαρθρωτικές στατιστικές, ίσως λιγότερο συχνές, αλλά που πρέπει να ικανοποιούν την ανάγκη για λεπτομερείς και, συχνά, ειδικές γεωγραφικές ταξινομήσεις που θα αντιστοιχούν, π.χ., στα χωρικά δεδομένα για το έδαφος, τις λεκάνες απορροής και τη βιοποικιλότητα. Στο πλαίσιο αυτό, η γεωγραφική απογραφή του 2010 θα αποτελέσει πολυτιμότατη πηγή.

Μία από τις βασικές προτάσεις που περιλαμβάνονται στο σχέδιο δράσης της Ευρωπαϊκής Επιτροπής για τη βιολογική γεωργία εστιάζεται στην ανάπτυξη της αγοράς βιολογικών τροφίμων με βάση την πληροφόρηση. Για το σκοπό αυτό, θα εξεταστεί η δυνατότητα συλλογής στατιστικών στοιχείων τόσο για την παραγωγή όσο και για την εμπορία των βιολογικών προϊόντων. Η νομική διάρθρωση του συστήματος γεωργικών στατιστικών της ΕΕ πρέπει να απλουστευθεί στο προσεχές μέλλον και θα πρέπει να εφαρμοστεί στην ΕΕ και στις υποψήφιες χώρες.

Ιδιαίτερη προσοχή θα δοθεί στην ανάπτυξη ειδικών δεικτών για το περιβάλλον και τη βιώσιμη διαχείριση των δασών και των βιομηχανιών ξυλείας και παραγώγων ξύλου. Το σχέδιο δράσης της ΕΕ για τα δάση θα πρέπει να αποτελέσει αντικείμενο παρακολούθησης μετά την εναρκτήρια φάση που έχει προγραμματιστεί για το 2006/2007.

Το πρόγραμμα των στατιστικών αλιείας θα περιλαμβάνει τη συνεχιζόμενη εφαρμογή της υφιστάμενης νομοθεσίας, συμπεριλαμβανομένων των στατιστικών για τις υδατοκαλλιέργειες, την ανάπτυξη κοινωνικο-οικονομικών δεικτών και δεικτών για την αειφορία και την ανάπτυξη των ισοζυγίων προσφοράς για τα προϊόντα αλιείας. Η Eurostat θα παρακολουθήσει τις εξελίξεις της προτεινόμενης ναυτιλιακής πολιτικής και θα προσαρμόσει ανάλογα το πρόγραμμα εργασίας της.

Κύριες πρωτοβουλίες για την περίοδο 2008-2012

- Σύμφωνα με τη νομοθεσία το 2010 πρόκειται να διενεργηθεί, κατ’ αρχήν, μια γεωργική απογραφή (της οποίας τα αποτελέσματα θα είναι διαθέσιμα το αργότερο το 2011), καθώς και μια δεκαετής έρευνα για τους αμπελώνες. Το 2008 θα είναι διαθέσιμα τα αποτελέσματα της έρευνας για τη δομή των εκμεταλλεύσεων (καθώς και τα αποτελέσματα της έρευνας του 2007 για τα οπωροφόρα δέντρα).

- Θα διενεργηθούν έρευνες, σύμφωνα με νομοθετικές πράξεις, για τις μεθόδους γεωργικής παραγωγής, τη χρήση της γης, τη χρήση των εισροών και τη βιολογική γεωργία.

- Οι τρέχουσες έρευνες για τις καλλιέργειες και τη ζωική παραγωγή πρέπει να διενεργούνται σύμφωνα με τις αναθεωρημένες νομικές πράξεις. Οι προτεινόμενες νομοθετικές πράξεις αποσκοπούν στην ολοκλήρωση και την απλούστευση της ισχύουσας νομοθεσίας.

- Ανάλογα με τα συμπεράσματα που θα εξαχθούν από την μελέτη σκοπιμότητας που βρίσκεται σε εξέλιξη, ενδέχεται να πρέπει να συλλέγονται στοιχεία σχετικά με το εισόδημα του τομέα των γεωργικών νοικοκυριών.

- Θα αναπτυχθούν περαιτέρω και θα διατεθούν οι δείκτες ανάπτυξης της υπαίθρου και οι γεωργοπεριβαλλοντικοί δείκτες.

- Ιδιαίτερη προσοχή θα δοθεί στην ανάπτυξη ενός πιο αποτελεσματικού συστήματος για τη συλλογή και την επικύρωση των γεωργικών στατιστικών.

- Θα πρέπει να συνταχθούν νέες πληροφορίες για τις στατιστικές και να δοθούν ως οδηγός για την προτεινόμενη ναυτιλιακή πολιτική που αυτή τη στιγμή εκπονείται από την Επιτροπή.

ΤΙΤΛΟΣ ΙΙΙ ελεύθερη κυκλοφορία των προσώπων, των υπηρεσιών και των κεφαλαίων[11]

Νομικό πλαίσιο

Η ελεύθερη κυκλοφορία των κεφαλαίων και των υπηρεσιών έχει καθοριστική σημασία για την εσωτερική αγορά της ΕΕ. Πρόκειται για δύο από τις λεγόμενες «θεμελιώδεις ελευθερίες» που βρίσκονται στο επίκεντρο της ενιαίας αγοράς. Η Ευρωπαϊκή Επιτροπή, ως αρμόδια για την παρακολούθηση της ορθής και έγκαιρης εφαρμογής των διατάξεων της Συνθήκης που διέπουν την ελεύθερη κυκλοφορία κεφαλαίων και υπηρεσιών, χρειάζεται αξιόπιστα και συγκρίσιμα στατιστικά στοιχεία.

Οι σχετικές διατάξεις της Συνθήκης που διέπουν την ελευθερία της κυκλοφορίας κεφαλαίων περιέχονται στα άρθρα 58 ΕΚ - 60 ΕΚ της συνθήκης ΕΚ. Η ελευθερία παροχής διασυνοριακών υπηρεσιών κατοχυρώνεται στο άρθρο 49 της ίδιας Συνθήκης. Οι νομικές πράξεις που καλύπτουν σχετικούς στατιστικούς τομείς: Κανονισμός (ΕΚ) αριθ. 184/2005 του Ευρωπαϊκού Κοινοβουλίου και του Συμβουλίου σχετικά με τις κοινοτικές στατιστικές για το ισοζύγιο πληρωμών, το διεθνές εμπόριο υπηρεσιών και τις άμεσες ξένες επενδύσεις. Απόφαση 1608/2003/ΕΚ του Ευρωπαϊκού Κοινοβουλίου και του Συμβουλίου σχετικά με την παραγωγή και την ανάπτυξη κοινοτικών στατιστικών για την επιστήμη και την τεχνολογία. Πρόταση της Επιτροπής για κανονισμό του Ευρωπαϊκού Κοινοβουλίου και του Συμβουλίου περί κοινοτικών στατιστικών για τη διάρθρωση και τη δραστηριότητα των αλλοδαπών θυγατρικών (COM(2005) 88 τελικό).

Τρέχουσα κατάσταση

Η αυξανόμενη σημασία της ελεύθερης κυκλοφορίας των υπηρεσιών και των κεφαλαίων οδηγεί σε αύξηση της ζήτησης για καλής ποιότητας στατιστικές. Η πρόκληση είναι να δημοσιεύονται έγκαιρα τα σχετικά στοιχεία και να προσαρμοστεί το σύστημα στις μεταβαλλόμενες απαιτήσεις των υπεύθυνων για τη χάραξη πολιτικής και, παράλληλα, να διατηρηθεί σε χαμηλά επίπεδα η επιβάρυνση που υφίστανται οι ανταποκρινόμενοι.

Από το 2006 η εφαρμογή του κανονισμού για το ισοζύγιο πληρωμών θα ενισχύσει την ποιότητα των στοιχείων σχετικά με το εμπόριο υπηρεσιών και τις άμεσες επενδύσεις. Επιπλέον, οι στατιστικές σχετικά με τις αλλοδαπές θυγατρικές θα επιτρέψουν να υπολογιστεί ο βαθμός της παγκοσμιοποίησης των συστημάτων παραγωγής. Οι παραγόμενες στατιστικές θα εξακολουθήσουν να καλύπτουν τόσο το εξωκοινοτικό όσο και το ενδοκοινοτικό εμπόριο και, συνεπώς, να ανταποκρίνονται στις ανάγκες της ενιαίας αγοράς .

Η αυξανόμενη σημασία των πολυεθνικών επιχειρήσεων θα καταστήσει απαραίτητες νέες μορφές συλλογής στοιχείων. Ο νέος κανονισμός για τα επιχειρηματικά μητρώα προβλέπει τη διαβίβαση στην Eurostat επιμέρους στοιχείων σχετικά με τις πολυεθνικές ομάδες επιχειρήσεων και την αποστολή, ως ανάδραση, εναρμονισμένων πληροφοριών στα κράτη μέλη που θα οδηγήσει στην κατάρτιση ενός κοινοτικού μητρώου των πολυεθνικών ομάδων επιχειρήσεων (EuroGroups), το οποίο θα εφαρμοστεί πλήρως από το 2008 και εξής.

Η κανονική παραγωγή στατιστικών υψηλής ποιότητας σχετικά με τις ταχυδρομικές υπηρεσίες είναι ουσιαστικής σημασίας για τους υπεύθυνους χάραξης της ευρωπαϊκής πολιτικής, τους εθνικούς ρυθμιστικούς φορείς και τους φορείς παροχής ταχυδρομικών υπηρεσιών, προκειμένου να υποστηριχθεί η πρόοδος που συντελείται προς το άνοιγμα και τη μετέπειτα λειτουργία της αγοράς ταχυδρομικών υπηρεσιών . Οι λεπτομέρειες του τρόπου συλλογής στοιχείων θα βασίζονται στην αξιολόγηση του πειραματικού σχεδίου του 2006 για τη διασφάλιση στοιχείων υψηλής ποιότητας.

Η διεθνοποίηση της έρευνας και ανάπτυξης , καθώς και των ανθρώπινων πόρων που συνδέονται με αυτή, θα παρακολουθείται όλο και περισσότερο σε παγκόσμιο επίπεδο. Είναι συνεπώς σημαντικό να συλλέγονται στοιχεία για την έρευνα και την ανάπτυξη στο πλαίσιο του ισοζυγίου των πληρωμών, των στατιστικών για τις ξένες θυγατρικές και των μέτρων για τις πολυεθνικές επιχειρήσεις.

Κύριες πρωτοβουλίες για την περίοδο 2008-2012

- Θα εφαρμοστεί σε όλους τους σχετικούς τομείς η ταξινόμηση των οικονομικών δραστηριοτήτων σύμφωνα με τη NACE αναθ. 2 με λεπτομερέστερη ανάλυση των υπηρεσιών.

- Θα εξασφαλιστεί η εφαρμογή και η επικαιροποίηση της βασικής νομοθεσίας (ισοζύγιο πληρωμών, διεθνείς συναλλαγές υπηρεσιών, ξένες άμεσες επενδύσεις και ξένες θυγατρικές).

- Θα επιδιωχθεί η βελτίωση της καταμέτρησης της παγκοσμιοποίησης της έρευνας και της ανάπτυξης.

- Οι εργασίες σχετικά με τις στατιστικές για τις άδειες παραμονής - τόσο των υπηκόων κρατών μελών της ΕΕ όσο και υπηκόων τρίτων χωρών - θα συνεχιστούν για όσο καιρό τέτοιου είδους στοιχεία είναι αναγκαία για τις κοινοτικές πολιτικές.

ΤΙΤΛΟΣ IV Θεωρήσεις, άσυλο, μετανάστευση και άλλες πολιτικές σχετικά με την ελεύθερη κυκλοφορία των προσώπων[12]

Νομικό πλαίσιο

Θα αναπτυχθούν οι στατιστικές για τη μετανάστευση και το άσυλο καθώς και για την εγκληματικότητα και την ποινική δικαιοσύνη , για να αντιμετωπιστούν οι μεταβαλλόμενες ανάγκες για στατιστικές ώστε να υποστηριχθεί το σχέδιο δράσης της Επιτροπής για την υλοποίηση του προγράμματος της Χάγης για θέματα δικαιοσύνης, ελευθερίας και ασφάλειας. Το σχέδιο δράσης περιλαμβάνει προτάσεις για τη διαχείριση των μεταναστευτικών ροών, της κοινωνικής και οικονομικής ένταξης των μεταναστών, τους συνοριακούς ελέγχους, το άσυλο και την ενίσχυση της ασφάλειας μέσω κοινής δράσης κατά του εγκλήματος, ιδιαίτερα του οργανωμένου εγκλήματος. Για να υποστηριχθούν τα εν λόγω μέτρα θα χρειαστεί να αυξηθούν ουσιαστικά τα διαθέσιμα στατιστικά στοιχεία και να βελτιωθεί η ποιότητά τους. Αυτό ισχύει κυρίως για την εφαρμογή των τεσσάρων νέων ταμείων που προτείνονται στο πρόγραμμα πλαίσιο για την αλληλεγγύη και τη διαχείριση των μεταναστευτικών ροών κατά την περίοδο 2007-2013[13]. Οι εξελίξεις αυτές θα αρχίσουν πριν από το 2008 αλλά θα συνεχιστούν καθόλη τη διάρκεια του στατιστικού προγράμματος και πέρα από αυτή.

Τρέχουσα κατάσταση

Οι κοινοτικές στατιστικές για τη μετανάστευση και το άσυλο αντιμετωπίζουν στο παρόν στάδιο σοβαρά προβλήματα λόγω μη διαθεσιμότητας στοιχείων και ελλιπούς εναρμόνισης. Η αναζήτηση μέτρων για την αντιμετώπιση των προβλημάτων αυτών βρίσκεται σε εξέλιξη και θα συνεχιστεί και καθόλη τη διάρκεια του προγράμματος. Οι βελτιώσεις αυτές θα προωθηθούν με την υλοποίηση της νέας νομοθεσίας για τις κοινοτικές στατιστικές για τη μετανάστευση και το άσυλο κατά τα πρώτα έτη της διάρκειας του εν λόγω προγράμματος. Οι στατιστικές για την εγκληματικότητα θα καταρτίζονται σύμφωνα με το σχέδιο δράσης της ΕΕ για την περίοδο 2006-2010 για την ανάπτυξη ενός συνεκτικού και γενικού πλαισίου για την μέτρηση της εγκληματικότητας και της ποινικής δικαιοσύνης. Θα διερευνηθεί η δυνατότητα και η σκοπιμότητα εισαγωγής μιας νομικής βάσης για τις εν λόγω στατιστικές.

Δεδομένων των μεγάλων διαφορών μεταξύ των εθνικών διοικητικών και στατιστικών συστημάτων για τη μετανάστευση και το άσυλο, όπως και για την εγκληματικότητα και τη δικαιοσύνη, τα μέτρα για τη βελτίωση της συγκρισιμότητας των στατιστικών θα επικεντρώνονται στην εναρμόνιση των στατιστικών αποτελεσμάτων και όχι στην καθιέρωση κοινών πηγών για την άντληση στοιχείων και διαδικασιών. Ωστόσο, σε ορισμένες περιπτώσεις (όπως για τις στατιστικές σχετικά με το οργανωμένο έγκλημα) ενδέχεται να χρειαστεί να αναπτυχθούν νέες πηγές στοιχείων.

Κύριες πρωτοβουλίες για την περίοδο 2008-2012

- Θα πρέπει να ολοκληρωθεί η εφαρμογή της νομοθεσίας για τις κοινοτικές στατιστικές μετανάστευσης και ασύλου. Με τον τρόπο αυτό θα δημιουργηθεί ένα πλαίσιο για τα τρέχοντα μέτρα που αποσκοπούν στην ενίσχυση της διαθεσιμότητας, της συγκρισιμότητας, της επικαιρότητας των στατιστικών και της συνάφειας τους με την πολιτική.

- Πρέπει να καταρτιστούν στατιστικές για την παροχή κοινωνικο-οικονομικών πληροφοριών σχετικά με τους πληθυσμούς των μεταναστών, συμπεριλαμβανομένης της εφαρμογής ενοτήτων ad hoc στην Έρευνα Εργατικού Δυναμικού και της συλλογής πληροφοριών για τους μετανάστες στο πλαίσιο του προγράμματος κοινοτικής απογραφής του 2011.

- Πρέπει να καταρτιστούν κοινοτικές στατιστικές για την εγκληματικότητα (συμπεριλαμβανομένου του οργανωμένου εγκλήματος), τη θυματοποίηση και την ποινική δικαιοσύνη και πρέπει να βελτιωθεί η συγκρισιμότητα των πληροφοριών αυτών, μέσω, π.χ., της κατάρτισης και της ενδεχόμενης εφαρμογής μιας κοινής ενότητας της ΕΕ για θέματα θυματοποίησης.

ΤΙΤΛΟΣ V Μεταφορές

Νομικό πλαίσιο

Η πολιτική μεταφορών της ΕΕ αναπτύχθηκε ταχύτατα κατά την τελευταία δεκαπενταετία. Ο στόχος της καθορίστηκε στα λευκά έγγραφα του 1992 και του 2001 για τις μεταφορές καθώς και στην ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο, τον Ιούνιο του 2006, με τίτλο «Η Ευρώπη σε συνεχή κίνηση – βιώσιμη κινητικότητα για την ήπειρό μας. Ενδιάμεση εξέταση της Λευκής Βίβλου του 2001 της Ευρωπαϊκής Επιτροπής για τις μεταφορές» (COM (2006) 314 τελικό). Στόχος της πολιτικής μεταφορών είναι η βελτιστοποίηση του συστήματος μεταφορών, ώστε να είναι δυνατή η αποτελεσματική, ανταγωνιστική, σίγουρη, ασφαλής και φιλική προς το περιβάλλον λειτουργία των επιμέρους τρόπων μεταφοράς και των συνδυασμένων μεταφορών. Απαιτούνται πιο καθαρές και αποτελεσματικές μεταφορές για να απεξαρτηθεί η αυξανόμενη κινητικότητα από τις αρνητικές παρενέργειές της. Η πολιτική μεταφορών της Ένωσης βρίσκεται στο επίκεντρο της στρατηγικής της ΕΕ για την αειφόρο ανάπτυξη και της ατζέντας της Λισαβόνας για την ανάπτυξη και την απασχόληση.

Τρέχουσα κατάσταση

Στόχος των κοινοτικών στατιστικών για τις μεταφορές είναι η κατάρτιση ενός περιεκτικού συστήματος πληροφοριών για τις μεταφορές, που να περιλαμβάνει στοιχεία για την επιβατική και εμπορευματική κίνηση, την κυκλοφορία, τις υποδομές, τους τρόπους μεταφοράς, τον εξοπλισμό, την ατομική κινητικότητα, την ασφάλεια, την κατανάλωση ενέργειας και τις περιβαλλοντικές επιπτώσεις, το κόστος μεταφοράς, τις επενδύσεις υποδομών, τις εταιρείες μεταφορών, καθώς και διαθρωτικούς δείκτες και δείκτες αειφόρου ανάπτυξης.

Όλοι οι τρόποι μεταφορών καλύπτονται ικανοποιητικά από τις στατιστικές σχετικά με την επιβατική και εμπορευματική κίνηση και τις ροές κυκλοφορίας εκτός από τις οδικές μεταφορές επιβατών και τους μη μηχανοκίνητους τρόπους μεταφοράς. Επιπλέον, οι τρέχουσες στατιστικές για τις ροές κυκλοφορίας για όλους τους τρόπους μεταφοράς δεν διαθέτουν ορισμένα σημαντικά στοιχεία, αναγκαία για την παρακολούθηση της συμφόρεσης, των εκπομπών στον αέρα και άλλων περιβαλλοντικών επιπτώσεων . Οι στατιστικές για τις εμπορευματικές μεταφορές εξακολουθούν να επικεντρώνονται στα μεμονωμένα μέσα μεταφοράς και δεν παρέχουν επαρκείς πληροφορίες για τις αλυσίδες συνδυασμένων μεταφορών.

Προς το παρόν το σύστημα πληροφόρησης για τον τομέα των μεταφορών δεν διαθέτει στοιχεία σχετικά με τις επενδύσεις σε υποδομές μεταφορών και το κόστος τους ούτε αναλυτικότερα σε τοπικό επίπεδο στοιχεία σχετικά με τα δίκτυα και τις ροές μεταφορών, με σύνδεση μεταξύ της γεωγραφικής αντιπροσώπευσης του δικτύου μεταφοράς και των στοιχείων που συλλέγονται σχετικά με το δίκτυο· τα εν λόγω στοιχεία είναι αναγκαία για να υποστηριχθούν οι επενδύσεις σε ευρωπαϊκές υποδομές μεταφορών και οι κοινοτικές περιφερειακές πολιτικές.

Κύριες πρωτοβουλίες για την περίοδο 2008-2012

- Πρέπει να παγιοποιηθεί και να ολοκληρωθεί η κάλυψη όλων των τρόπων μεταφοράς από νομικές βάσεις για τις κοινοτικές στατιστικές μεταφορών. Πρέπει να αναπτυχθούν περαιτέρω οι υπό εξέλιξη εργασίες σχετικά με την παραγωγή χωριστών ειδών για κάθε τρόπο μεταφοράς τόσο για τις επιβατικές όσο και για τις εμπορευματικές μεταφορές. Θα δοθεί ιδιαίτερη έμφαση στις οδικές μεταφορές επιβατών.

- Θα προωθηθεί η συλλογή συμπληρωματικών στατιστικών για τις αλυσίδες συνδυασμένων μεταφορών και τις αστικές μεταφορές καθώς και η παραγωγή των δεικτών που απαιτούνται για την παρακολούθηση της ενσωμάτωσης στις πολιτικές μεταφοράς των θεμάτων που αφορούν το περιβάλλον και την ασφάλεια. Πρέπει να αναθεωρηθεί η συλλογή στοιχείων σχετικά με τις δαπάνες και το κόστος των επενδύσεων σε υποδομές. Πρέπει επίσης να ληφθεί υπόψη η ανάγκη για δείκτες σχετικά με τις επιδόσεις στον τομέα της εφοδιαστικής. Θα δοθεί ιδιαίτερη έμφαση στη συλλογή στοιχείων για τις ροές κυκλοφορίας, εκφραζόμενων σε οχηματοχιλιόμετρα .

ΤΙΤΛΟΣ VI Κοινοί κανόνες για τον ανταγωνισμό, τη φορολογία και την προσέγγιση των νομοθεσιών

Δεν απαιτείται κανένα άμεσο στατιστικό πρόγραμμα. Οι στατιστικές πληροφορίες για τον εν λόγω τίτλο προέρχονται, ανάλογα με τις ανάγκες, από τα δεδομένα και τους δείκτες που παράγονται για άλλους τίτλους του προγράμματος.

ΤΙΤΛΟΣ VII Οικονομική και νομισματική πολιτική

Νομικό πλαίσιο

Διατάξεις της Συνθήκης: άρθρο 99 (συντονισμός και εποπτεία των οικονομικών πολιτικών)· 104 (παρακολούθηση των φορολογικών εξελίξεων)· 105 (νομισματική πολιτική και σταθερότητα τιμών)· 133 (κοινή εμπορική πολιτική)· 269 (ίδιοι πόροι)· Βασικοί κανονισμοί: κανονισμός 2223/96 του Συμβουλίου περί του ευρωπαϊκού συστήματος εθνικών και περιφερειακών λογαριασμών της Κοινότητας (ESA95)· Κανονισμός 12877/2003 του Συμβουλίου για την εναρμόνιση του καθορισμού του ακαθάριστου εθνικού προϊόντος σε τιμές αγοράς (Κανονισμός ΑΕΕ). Απόφαση 2000/59/ΕΚ του Συμβουλίου για το σύστημα των ιδίων πόρων των Ευρωπαϊκών Κοινοτήτων. Κανονισμός 3605/93 του Συμβουλίου για την εφαρμογή του πρωτοκόλλου σχετικά με τη διαδικασία του υπερβολικού ελλείμματος το οποίο προσαρτάται στη συνθήκη για την ίδρυση της Ευρωπαϊκής Κοινότητας. Κανονισμός 2494/95 του Συμβουλίου για τη θέσπιση εναρμονισμένων δεικτών τιμών καταναλωτή. Κανονισμός 1165/98 του Συμβουλίου για τις βραχυπρόθεσμες στατιστικές. Κανονισμός (ΕΚ) αριθ. 184/2005 του Ευρωπαϊκού Κοινοβουλίου και του Συμβουλίου σχετικά με τις κοινοτικές στατιστικές για το ισοζύγιο πληρωμών, το διεθνές εμπόριο υπηρεσιών και τις άμεσες ξένες επενδύσεις. Κανονισμός προσωπικού της ΕΕ.

Τρέχουσα κατάσταση

Η εποπτεία και ο συντονισμός των μακροοικονομικών πολιτικών της Ευρωπαϊκής Ένωσης, η εφαρμογή της νομισματικής πολιτικής στην Οικονομική και Νομισματική Ένωση καθώς και οι κοινοτικές διαρθρωτικές πολιτικές, απαιτούν σταθερές στατιστικές βάσεις. Επιπλέον, πρωταρχική σημασία έχει η παροχή στατιστικών για διοικητικούς σκοπούς της ΕΕ.

Η Eurostat και τα κράτη μέλη πρέπει να διασφαλίσουν την επιτυχή εφαρμογή του προγράμματος για τη διαβίβαση στοιχείων του Ευρωπαϊκού Συστήματος Λογαριασμών . Τα στοιχεία αυτά είναι σημαντικά για την ανάλυση της επιχειρηματικής συγκυρίας και τις διαρθρωτικές αναλύσεις. Θα καταβληθούν σημαντικές προσπάθειες για τη βελτίωση της μέτρησης της παραγωγικότητας, όπως προωθείται από το σχέδιο Euklems.

Η παροχή στατιστικών στοιχείων για διοικητικούς σκοπούς της ΕΕ εξακολουθεί να έχει πρωταρχική σημασία. Πρόκειται, μεταξύ άλλων, για στοιχεία σχετικά με το ΑΕΕ και το φόρο προστιθέμενης αξίας για υπολογισμούς των ιδίων πόρων, μακροοικονομικά στοιχεία που απαιτούνται για την υποστήριξη των διαρθρωτικών πολιτικών (ιδιαίτερα τις ισοτιμίες αγοραστικής δύναμης ) και στοιχεία που απαιτούνται για τις απολαβές και τις συντάξεις των υπαλλήλων της ΕΕ.

Θα συνεχιστεί η εξέταση της εναρμόνισης και της συγκρισιμότητας των στοιχείων που χρησιμοποιούνται για τη δημοσιονομική και φορολογική εποπτεία , ούτως ώστε να παρέχονται στους υπεύθυνους για τη χάραξη πολιτικής συγκρίσιμα στατιστικά εργαλεία υψηλής ποιότητας τα οποία αποτελούν τη βάση για τη λήψη ορθών αποφάσεων σχετικά με την κατάσταση που επικρατεί σε κάθε κράτος μέλος.

Τα τελευταία χρόνια επιβραδύνθηκε η ταχύτητα εξέλιξης του εναρμονισμένου δείκτη τιμών καταναλωτή (ΕΔΤΚ) και η βελτίωση της ποιότητας του δείκτη πρέπει να συνεχιστεί πιο εντατικά (ιδιαίτερα όσο αφορά τις ιδιοκατοικούμενες κατοικίες, τη διόρθωση της ποιότητας και τη δειγματοληψία).

Απαιτείται συνεχής βελτίωση όσον αφορά την επικαιρότητα, την κάλυψη και τη διάδοση των κύριων ευρωπαϊκών οικονομικών δεικτών (ΚΕΟΔ) . Ως προς τις βραχυπρόθεσμες στατιστικές, απαιτούνται βελτιώσεις στην κάλυψη των υπηρεσιών, ιδιαίτερα όσον αφορά τις τιμές των υπηρεσιών, το μήκος των χρονολογικών σειρών και την επικαιρότητα των στοιχείων.

Όσον αφορά τα στατιστικά στοιχεία για το ισοζύγιο πληρωμών , οι τρέχουσες προκλήσεις περιλαμβάνουν την εισαγωγή κατάλληλων εισροών στους εθνικούς λογαριασμούς και την εξασφάλιση της συνεχούς ποιότητας των βασικών στοιχείων στα κράτη μέλη όπου αυξάνονται τα κατώτατα όρια υποβολής αναφοράς από τις τράπεζες .

Κύριες πρωτοβουλίες για την περίοδο 2008-2012

- Η ενεργός συμμετοχή στην αναθεώρηση των διεθνών προτύπων για τους εθνικούς λογαριασμούς (SNA93) και των στατιστικών για το ισοζύγιο πληρωμών (BPM5).

- Αναθεώρηση του ευρωπαϊκού συστήματος λογαριασμών (ESA95).

- Εφαρμογή της ταξινόμησης σύμφωνα με τη NACE αναθ. 2 στους εθνικούς λογαριασμούς, το ισοζύγιο πληρωμών και τις βραχυπρόθεσμες στατιστικές. Υλοποίηση λοιπής βασικής νομοθεσίας.

- Θέσπιση ενός ευρωπαϊκού συστήματος στατιστικών για τις τιμές καταναλωτή επικεντρωμένου στον ΕΔΤΚ (εναρμονισμένου δείκτη τιμών καταναλωτή), απλούστευση και ενοποίηση του νομικού πλαισίου για τον ΕΔΤΚ και διασφάλιση της αξιοπιστίας του ΕΔΤΚ μέσω πιο αποτελεσματικής επικοινωνιακής πολιτικής και στρατηγικής συμμόρφωσης.

τιτλοσ VIII απασχόληση

Νομικό πλαίσιο

Οι εξελίξεις των στατιστικών της ΕΕ για την εργασία θα καθοδηγηθούν από την αναθεωρημένη στρατηγική της Λισαβόνας η οποία τώρα επικεντρώνεται εκ νέου στην ανάπτυξη και την απασχόληση στην Ευρώπη, τους στόχους και τα σημεία αναφοράς που καθορίζονται στο πλαίσιο της ευρωπαϊκής στρατηγικής για την απασχόληση και την οικονομική και νομισματική ένωση, οι οποίοι απαιτούν ένα περιεκτικό σύνολο στατιστικών σε συχνότερη από ετήσια βάση για να περιγράφονται οι εξελίξεις στην αγορά εργασίας στην Ευρωζώνη και στην Ευρωπαϊκή Ένωση.

Τρέχουσα κατάσταση

Οι στατιστικές για την αγορά εργασίας ρυθμίζονται από ένα στερεό νομικό πλαίσιο για την τακτική διαβίβαση στοιχείων με σκοπό τον υπολογισμό της απασχόλησης, της ανεργίας, των αποδοχών και του κόστους εργασίας. Ωστόσο, οι νέοι τομείς πολιτικής απαιτούν να επεκταθεί η στατιστική νομοθεσία σε άλλους τομείς όπως (ι) οι στατιστικές σχετικά με τις κενές θέσεις εργασίας, για την αξιολόγηση της πλευράς της ζήτησης στο πλαίσιο της αγοράς εργασίας και την ολοκλήρωση των στατιστικών για την απασχόληση και την ανεργία, (ιι) η κατάσταση των μεταναστών στην αγορά εργασίας, για την προώθηση της καλύτερης ένταξης αυτού του τμήματος του πληθυσμού και (ιιι) η μετάβαση από την εκπαίδευση στην απασχόληση, για την υποστήριξη κατάλληλων πολιτικών που να διασφαλίζουν την ομαλή ενσωμάτωση των νέων στην αγορά εργασίας. Άλλοι τομείς όπως η ποιότητα της εργασίας και της απασχόλησης στο πλαίσιο της γήρανσης του εργατικού δυναμικού, η προσαρμοστικότητα των εργαζομένων και των επιχειρήσεων καθώς και οι ανάγκες της αγοράς εργασίας όσον αφορά την κοινωνία της πληροφορίας, θα εξακολουθήσουν να αποτελούν σημείο εστίασης για την ανάπτυξη στατιστικών.

Λόγω της βελτίωσης που σημειώσε τα τελευταία χρόνια, η κοινοτική έρευνα για το εργατικό δυναμικό (ΕΕΔ) και τις ετήσιες ενότητές της αποτελούν την κύρια πηγή για την παραγωγή συγκρίσιμων στοιχείων σχετικά με την αγορά εργασίας. Η ΕΕΔ είναι έρευνα βασισμένη στα νοικοκυριά, τα αποτελέσματα της οποίας πρέπει να συμπληρώνονται από στοιχεία βασισμένα στις επιχειρήσεις, όπως οι διαρθρωτικές και οι βραχυπρόθεσμες στατιστικές για τις αποδοχές και το κόστος εργασίας. Ωστόσο, είναι αναγκαίο να αναπτυχθούν περαιτέρω οι στατιστικές της αγοράς εργασίας όσον αφορά τη βελτίωση της ποιότητας, όπως, μεταξύ άλλων, η μεγαλύτερη συνοχή με τα στοιχεία για την απασχόληση που προέρχονται από τους εθνικούς λογαριασμούς και από άλλες έρευνες που διενεργούνται στις επιχειρήσεις και στη γεωργία, και να καθιερωθούν ευρωπαϊκά συστήματα δειγματοληψίας και ταχείες εκτιμήσεις για να βελτιωθεί η επικαιρότητα της διάδοσης των δεικτών. Πρέπει ωστόσο να καταβληθούν προσπάθειες για να εξεταστούν ενδελεχώς οι υπάρχουσες πηγές στοιχείων, να εξασφαλιστούν πιο ευέλικτες διαδικασίες για τη διάδοση των ανώνυμων ατομικών στοιχείων στην επιστημονική κοινότητα και να εισαχθεί μια αναθεωρημένη ταξινόμηση των επαγγελμάτων (ISCO) το 2011 ώστε να εκφράζεται καλύτερα η δομή των επαγγελμάτων και να είναι δυνατή η βελτίωση των συγκρίσεων σε διεθνές επίπεδο.

Κύριες πρωτοβουλίες για την περίοδο 2008-2012

- Πρέπει να καθοριστούν και να υλοποιηθούν η ad-hoc ενότητα του ΕΕΔ του 2008 για την κατάσταση των μεταναστών και των απογόνων τους στην αγορά εργασίας, η ad-hoc ενότητα του ΕΕΔ το 2009 για τη μετάβαση από την εκπαίδευση στην απασχόληση και το πρόγραμμα των ad-hoc ενοτήτων του ΕΕΔ για την περίοδο 2010-2012.

- Οι στατιστικές έρευνες για τις αποδοχές και το κόστος εργασίας πρέπει να επεκταθούν ώστε να καλύπτουν όλη την οικονομία και πρέπει να διενεργηθούν οι έρευνες του 2008 για το κόστος εργασίας και του 2010 για τη διάρθρωση των εισοδημάτων.

- Πρέπει να εισαχθούν στις βραχυπρόθεσμες στατιστικές για την αγορά εργασίας τα ευρωπαϊκά συστήματα δειγματοληψίας που βασίζονται σε ευρύτερη χρήση των υφιστάμενων στοιχείων, ώστε να είναι δυνατή η παραγωγή έγκαιρων τριμηνιαίων και μηνιαίων μεγεθών για την απασχόληση και την ανεργία στη ζώνη του ευρώ.

- Οι στατιστικές για την απασχόληση πρέπει να επιτρέπουν την παρακολούθηση της απασχόλησης και της ανάγκης για δεξιότητες στην κοινωνία της πληροφορίας.

- Πλήρης εφαρμογή του κανονισμού του Συμβουλίου σχετικά με τις στατιστικές για τις κενές θέσεις εργασίας.

ΤΙΤΛΟΣ IX Κοινή εμπορική πολιτική

Νομικό πλαίσιο

Η αρμοδιότητα της Ευρωπαϊκής Επιτροπής για διαπραγματεύσεις σχετικά με τις εμπορικές συμφωνίες με τρίτες χώρες, συμπεριλαμβανομένων των γενικών συμφωνιών για το εμπόριο υπηρεσιών, κατοχυρώνεται στο άρθρο 133 της Συνθήκης. Οι νομικές πράξεις που καλύπτουν σχετικούς στατιστικούς τομείς είναι οι εξής: Κανονισμός 1172/95 του Συμβουλίου σχετικά με το εμπόριο αγαθών μεταξύ της Κοινότητας και των κρατών μελών της και τρίτων χωρών. Κανονισμός (ΕΚ) αριθ. 184/2005 του Ευρωπαϊκού Κοινοβουλίου και του Συμβουλίου σχετικά με τις κοινοτικές στατιστικές για το ισοζύγιο πληρωμών, το διεθνές εμπόριο υπηρεσιών και τις άμεσες ξένες επενδύσεις. Πρόταση της Επιτροπής για κανονισμό του Ευρωπαϊκού Κοινοβουλίου και του Συμβουλίου περί κοινοτικών στατιστικών για τη διάρθρωση και τη δραστηριότητα των αλλοδαπών θυγατρικών (COM(2005) 88 τελικό).

Τρέχουσα κατάσταση

Οι απαιτήσεις για στοιχεία αυξάνονται καθώς νέοι εμπορικοί ανταγωνιστές και εταίροι (π.χ. Κίνα, Ινδία, Βραζιλία και Λατινική Αμερική) εμφανίζονται στην παγκόσμια σκηνή αλλά και λόγω των διαρθρωτικών αλλαγών στον τομέα του εμπορίου αγαθών και υπηρεσιών . Επιπλέον, εξακολουθούν να αποτελούν προτεραιότητα η συλλογή υψηλής ποιότητας, η ανάλυση και η εναρμόνιση στοιχείων από υποψήφιες χώρες και τις κύριες χώρες εταίρους της ΕΕ.

Παράλληλα, πρέπει να καταβληθούν προσπάθειες για να διατηρηθούν τα πρότυπα ποιότητας όσον αφορά το διασυνοριακό εμπόριο υπηρεσιών, τις ξένες άμεσες επενδύσεις και τις εμπορικές δραστηριότητες των ξένων θυγατρικών. Για το σκοπό αυτό, πρωταρχική σημασία θα έχουν η εφαρμογή του κανονισμού για τις στατιστικές του ισοζυγίου πληρωμών και η έγκριση του κανονισμού για τις ξένες θυγατρικές (FATS).

Κύριες πρωτοβουλίες για την περίοδο 2008-2012

- Η νέα νομοθεσία της Extrastat πρέπει να εφαρμοστεί με κύριο στόχο να διατεθούν επιπλέον πληροφορίες για τα τελωνεία και συμπληρωματικά στατιστικά στοιχεία μέσω της χρήσης μητρώων για τους επιχειρηματίες.

- Πρέπει να εξασφαλιστεί η εφαρμογή και η επικαιροποίηση της βασικής νομοθεσίας (ισοζύγιο πληρωμών, διεθνείς συναλλαγές υπηρεσιών, ξένες άμεσες επενδύσεις και ξένες θυγατρικές).

- Πρέπει να εφαρμοστούν τα νέα διεθνή μεθοδολογικά πρότυπα κατά τη συγκέντρωση στατιστικών της ΕΕ για το ισοζύγιο πληρωμών.

- Εφαρμογή στην ΕΕ του εγχειριδίου για τις στατιστικές του διεθνούς εμπορίου υπηρεσιών και της αναθεωρημένης έκδοσής του.

ΤΙΤΛΟΣ Χ Τελωνειακή συνεργασία

Δεν απαιτείται κανένα άμεσο στατιστικό πρόγραμμα. Οι στατιστικές πληροφορίες για τον εν λόγω τίτλο προέρχονται, ανάλογα με τις ανάγκες, από τα δεδομένα και τους δείκτες που παράγονται για άλλους τίτλους του προγράμματος.

ΤΙΤΛΟΣ ΧΙ Κοινωνική πολιτική, παιδεία, επαγγελματική εκπαίδευση και νεολαία

Νομικό πλαίσιο

Οι στατιστικές στον τομέα αυτό θα βασίζονται στην ανοιχτή μέθοδο συντονισμού στους τομείς του κοινωνικού αποκλεισμού, των συντάξεων, της υγειονομικής και της μακροχρόνιας περίθαλψης· στη στρατηγική για την αειφόρο ανάπτυξη· στο άρθρο 143 (έκθεση για την κοινωνική κατάσταση) και στο άρθρο 13 (καταπολέμηση των διακρίσεων) της συνθήκης ΕΚ· στη στρατηγική για την υγεία και την ασφάλεια στην εργασία· στο ψήφισμα του Συμβουλίου του 2003 σχετικά με την προώθηση της απασχόλησης και της κοινωνικής ενσωμάτωσης των ατόμων με αναπηρίες και στην ανακοίνωση της Επιτροπής για τις ίσες ευκαιρίες για τα άτομα με αναπηρίες. Η στρατηγική της Οικονομικής Επιτροπής των Ηνωμένων Εθνών για την Ευρώπη όσον αφορά την εκπαίδευση για την αειφόρο ανάπτυξη απαιτεί επίσης την ανάπτυξη στοιχείων.

Τρέχουσα κατάσταση

Το σύστημα των στατιστικών για τις συνθήκες διαβίωσης και την κοινωνική προστασία βασίζεται σε δύο κύριους πυλώνες : Το ESSPROS (ΕΣΣΚΟΠ-σύστημα στατιστικής της κοινωνικής προστασίας) και οι EU-SILC (στατιστικές για το εισόδημα και τις συνθήκες διαβίωσης). Αυτοί οι δύο πυλώνες στηρίζουν τους δείκτες του Λάακεν και τους δείκτες για τις συντάξεις της ανοικτής μεθόδου συντονισμού. Πρέπει ακόμα να γίνουν βήματα για την ανάπτυξη δεικτών σχετικά με την περιφερειακή και την παιδική φτώχεια.

Τα στοιχεία για τη διά βίου μάθηση καλύπτουν την τυπική, μη τυπική και άτυπη μάθηση που παρέχεται εντός των συστημάτων εκπαίδευσης και κατάρτισης ή είναι αυτοκατευθυνόμενη. Με βάση τις παγιωμένες εκπαιδευτικές στατιστικές συγκεντρώθηκαν νέα στοιχεία για την επαγγελματική κατάρτιση στις επιχειρήσεις (οι οποίες μετρούν τη δέσμευση και τη συνεισφορά στην επαγγελματική κατάρτιση των απασχολούμενων) ή για την εκπαίδευση των ενηλίκων. Από τις υφιστάμενες έρευνες υπάρχουν διαθέσιμα στοιχεία για τη νεολαία, τα οποία θα αξιοποιηθούν πλήρως προτού καταβληθούν περαιτέρω προσπάθειες για την καλύτερη ενσωμάτωση της διάστασης της νεολαίας στις υπάρχουσες έρευνες.

Όσον αφορά την υγεία και την ασφάλεια στην εργασία , η συλλογή και η ανάλυση στοιχείων θα επικεντρωθεί στις αιτίες, τις συνθήκες και το κόστος των εργατικών ατυχημάτων, στις επαγγελματικές ασθένειες και στα σχετικά με την υγεία προβλήματα, καθώς και στους παράγοντες που έχουν δυσμενείς συνέπειες για την υγεία των εργαζομένων. Θα αναπτυχθεί και θα υλοποιηθεί η τακτική συλλογή στατιστικών στοιχείων, ιδιαίτερα εναρμονισμένων ενοτήτων έρευνας σχετικά με την αναπηρία . Οι στατιστικές θα βελτιωθούν περαιτέρω για να υποστηρίζουν τις εθνικές στρατηγικές για την ανάπτυξη ποιοτικής, προσιτής και βιώσιμης υγειονομικής περίθαλψης και μακροχρόνιας περίθαλψης.

Έχουν αρχίσει προπαρασκευαστικές εργασίες για την ανάπτυξη κοινής μεθοδολογίας για στατιστικές σχετικά με την έκταση και τον αντίκτυπο των διακρίσεων.

Ο βασικός στόχος των δημογραφικών στατιστικών είναι να παράσχει ένα περιεκτικό σύνολο στοιχείων και αναλύσεων αναγκαίων για την αξιολόγηση των συνεπειών της δημογραφικής αλλαγής στην Ευρώπη. Αυτό θα επιτευχθεί με τη βελτίωση των μεθόδων και των περιεχομένων της συλλογής δημογραφικών στοιχείων, με την υλοποίηση της νομοθεσίας για τις απογραφές του πληθυσμού και των κατοικιών του 2011 και με την τακτική παραγωγή μακροπρόθεσμων προβολων πληθυσμού.

Κύριες πρωτοβουλίες για την περίοδο 2008-2012

- Ανάπτυξη περιορισμένου αριθμού βασικών μεταβλητών και του νέου ευρωπαϊκού συστήματος ενοτήτων έρευνας κοινωνικών στατιστικών (E4SM).

- Παγίωση του σχεδίου EU-SILC, ανάπτυξη της διαχρονικής διάδοσης και πλήρης λειτουργικότητα της έννοιας του ακαθάριστου εισοδήματος.

- Ανάπτυξη δεικτών για την περιφερειακή (με τη χρήση τεχνικών εκτίμησης για μικρές περιοχές ) και την παιδική φτώχεια.

- Προώθηση της υλοποίησης των κανονισμών για το ESSPROS για να βελτιωθεί η κάλυψη, η συγκρισιμότητα και η επικαιρότητα των στοιχείων.

- Βελτίωση της υφιστάμενου πλαισίου στατιστικών για τη διά βίου μάθηση όσον αφορά την ποιότητα (συμπεριλαμβανομένης της κάλυψης, της επικαιρότητας, της συγκρισιμότητας και της συνάφειας) και την απόδοση, συμπεριλαμβανομένης της κάλυψης των κενών σε στοιχεία (π.χ. για την απόδοση των επενδύσεων, την κινητικότητα, την ποιότητα των εκπαιδευτικών και των εκπαιδευτών, την ποιότητα της εκπαίδευσης, την επαγγελματική εκπαίδευση και κατάρτιση, την κοινωνική προέλευση των σπουδαστών της τριτοβάθμιας εκπαίδευσης) και την πρόσβαση στην ενημέρωση σε επίπεδο εκπαιδευτικών οργανισμών.

- Οι στατιστικές για τη νεολαία πρέπει να αναπτυχθούν περαιτέρω με τη χρήση των υπαρχουσών πηγών και, εφόσον απαιτείται, την καλύτερη ενσωμάτωσή τους στις υπάρχουσες έρευνες.

- Όλα τα κοινωνικά στοιχεία που έχουν συλλεγεί για τα άτομα σε επίπεδο ΕΕ θα ταξινομηθούν ανά φύλο και θα καταρτιστεί ένα βασικό σύνολο δεικτών για την ισότητα μεταξύ ανδρών και γυναικών.

- Θα αναπτυχθεί και θα εφαρμοστεί κοινή μεθοδολογία για να ληφθούν ή να βελτιωθούν τα υπάρχοντα στατιστικά στοιχεία για την έκταση και τον αντίκτυπο των διακρίσεων.

ΤΙΤΛΟΣ XII Πολιτισμός

Η παραγωγή στατιστικών στον πολιτιστικό τομέα είναι προς το παρόν περιορισμένη. Επομένως δεν υπάρχει ένα περιεκτικό και συνεκτικό πλαίσιο ούτε χωριστή νομοθεσία για τις στατιστικές που αφορούν τον πολιτιστικό τομέα.

Εάν προκύψουν ανάγκες πολιτικής, οι στατιστικές για τον πολιτιστικό τομέα θα χρειαστεί να παγιωθούν ώστε να υπάρξει συνεχής παραγωγή στοιχείων σε τακτική βάση (βασισμένων σε διάφορες πηγές). Επιπλέον, απαιτούνται αρκετά σφαιρικές μεθοδολογικές εργασίες για, π.χ., την καλύτερη μέτρηση του κοινωνικού αντικτύπου του πολιτισμού και του ρόλου του πολιτιστικού τομέα σε μία οικονομία που βασίζεται στη γνώση.

ΤΙΤΛΟΣ XIII Δημόσια υγεία

Νομικό πλαίσιο

Η οδηγία 89/391 του Συμβουλίου σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία. Απόφαση 1786/2002 του Ευρωπαϊκού Κοινοβουλίου και του Συμβουλίου για τη θέσπιση προγράμματος κοινοτικής δράσης στον τομέα της δημόσιας υγείας (2003-2006). Πρόταση της Επιτροπής για κανονισμό του Ευρωπαϊκού Κοινοβουλίου και του Συμβουλίου σχετικά με κοινοτικές στατιστικές στους τομείς της δημόσιας υγείας και της υγείας και ασφάλειας στην εργασία.

Τρέχουσα κατάσταση

Το σύστημα πληροφόρησης για την υγεία, που θεσπίστηκε στο πλαίσιο προηγούμενων προγραμμάτων κοινοτικής δράσης για τη δημόσια υγεία, θα αναπτυχθεί περαιτέρω μέσω ενεργειών για τη «γνώση και την πληροφόρηση στον τομέα της υγείας» στο πλαίσιο του επικείμενου προγράμματος κοινοτικής δράσης στον τομέα της δημόσιας υγείας 2007-2013. Σε στενή εταιρική σχέση με τα κράτη μέλη, τις υποψήφιες χώρες και τις χώρες ΕΟΧ/ΕΦΤΑ μέσω του ευρωπαϊκού στατιστικού συστήματος (ΕΣΣ), η Eurostat θα αναπτύξει περαιτέρω τη στατιστική συνιστώσα του συστήματος αυτού, ιδιαίτερα όσον αφορά τους δείκτες της Ευρωπαϊκής Κοινότητας για την υγεία.

Τα στατιστικά στοιχεία για τη δημόσια υγεία είναι επίσης αναγκαία για την κατάρτιση των δεικτών που αφορούν την αειφόρο ανάπτυξη, των διαρθρωτικών δεικτών, των δεικτών για την αναπηρία και των δεικτών που αναπτύσσονται στο πλαίσιο της ανοικτής μεθόδου συντονισμού για την υποστήριξη των εθνικών στρατηγικών για την ανάπτυξη ποιοτικής, προσιτής και βιώσιμης υγειονομικής περίθαλψης και μακροχρόνιας περίθαλψης.

Σε συνεργασία με τις δραστηριότητες που προβλέπονται στο κοινοτικό πρόγραμμα για τη δημόσιοα υγέια, με τους σχετικούς οργανισμούς της ΕΕ και τους διεθνείς οργανισμούς που είναι αρμόδιοι για τις στατιστικές της δημόσιας υγείας (ΠΟΥ, ΟΟΣΑ και την Οικονομική Επιτροπή των Ηνωμένων Εθνών για την Ευρώπη - ΟΕΗΕΕ), θα δοθεί έμφαση στην περαιτέρω ανάπτυξη και υλοποίηση της μεθοδολογίας, ιδιαίτερα στους τομείς της κατάστασης της υγείας (συμπεριλαμβανομένης της αναπτηρίας και της νοσηρότητας), των παραγόντων που επηρεάζουν την υγεία (όπως ο τρόπος ζωής και οι περιβαλλοντικοί παράγοντες), της υγειονομικής περίθαλψης (συμπεριλαμβανομένων των δαπανών για την υγεία) και των αιτιών θανάτου.

Κύριες πρωτοβουλίες για την περίοδο 2008-2012

- Θα εκδοθούν, όπου είναι δυνατόν, κανονισμοί της Επιτροπής για την εφαρμογή του κανονισμού του Ευρωπαϊκού Κοινοβουλίου και του Συμβουλίου σχετικά με κοινοτικές στατιστικές στους τομείς της δημόσιας υγείας και της υγείας και ασφάλειας στην εργασία.

- Θα ενισχυθούν οι υποδομές για το βασικό σύστημα στατιστικών για τη δημόσια υγεία, με ιδιαίτερη προσοχή στην εξέταση, το συντονισμό και την εφαρμογή των σχετικών μεθοδολογιών, όπως την ευρωπαϊκή έρευνα ερωτηματολογίου για την υγεία (EHIS) και το σύστημα λογαριασμών για την υγεία (SHA).

- Πρέπει να βελτιωθούν η διαθεσιμότητα, η συγκρισιμότητα, η επικαιρότητα των στατιστικών για τη δημόσια υγεία και η συνάφειά τους με την πολιτική – συμπεριλαμβανομένων των στατιστικών για την αναπηρία και την υγειονομική περίθαλψη – με ιδιαίτερη προσοχή στην περαιτέρω ανάπτυξη μεθοδολογίας και την συνεκτίμηση του διαφορετικού πλαισίου κάθε χώρας.

ΤΙΤΛΟΣ XIV Προστασία των καταναλωτών

Νομικό πλαίσιο

Τα τελευταία χρόνια η πολιτική για την προστασία του καταναλωτή έχει αποκτήσει πολύ μεγαλύτερη προβολή (άρθρο 153 της Συνθήκης). Οι εργασίες της Eurostat θα βασιστούν στη στρατηγική για την προστασία της υγεία και των καταναλωτών και στην πρόταση απόφασης του Ευρωπαϊκού Κοινοβουλίου και του Συμβουλίου για τη θέσπιση κοινοτικού προγράμματος για την προστασία της υγείας και των καταναλωτών 2007-2010, το οποίο εγκρίθηκε από την Επιτροπή τον Απρίλιο του 2005.

Το ευρύ πεδίο της «προστασίας των καταναλωτών» χωρίζεται σε δύο βασικούς τομείς: «θέματα καταναλωτών» και «ασφάλεια των τροφίμων».

Τρέχουσα κατάσταση

Όσον αφορά τα θέματα καταναλωτών, η Eurostat δημοσιεύει σε ετήσια βάση την έκδοση panorama, με θέμα «καταναλωτές στην Ευρώπη: γεγονότα και αριθμοί», και έχει συγκροτησει διυπηρεσιακή ειδική ομάδα για λεπτομερείς στατιστικές τιμών.

Η ασφάλεια των τροφίμων αποτελεί σημαντικό θέμα στο πλαίσιο της πολιτικής για την προστασία των καταναλωτών και η Ευρωπαϊκή Ένωση έχει αναπτύξει ευρύ φάσμα νομοθετικών και άλλων δράσεων για τη διασφάλιση αποτελεματικών συστημάτων ελέγχουν σε όλο το μήκος της αλυσίδας, συμπεριλαμβανομένων των νομοθετικά θεσμοθετημένων προτύπων για το περιβάλλον για την ορθή μεταχείριση των ζώων .

Σκοπός της προσπάθειας που καταβάλλει η Eurostat για τις στατιστικές όσον αφορά την ασφάλεια των τροφίμων είναι να παρέχει μεθοδολογικές συμβουλές και στατιστικά στοιχεία που ενδιαφέρουν όχι μόνον τους υπεύθυνους για τη χάραξη πολιτικής αλλά και τα ενδιαφερόμενα μέρη από τον ιδιωτικό τομέα και το κοινό γενικότερα.

Κύριες πρωτοβουλίες 2008-2012 (θέματα καταναλωτών9

- Η κατάρτιση επίσημων «γνήσιων» στατιστικών (hard statistics) (π.χ. λεπτομερείς τιμές, διασυνοριακές καταναλωτικές δαπάνες, επιχειρήσεις προς καταναλωτές, κτλ.) και η παροχή μεθοδολογικής υποστήριξης για τις «άυλες» στατιστικές (soft statistics) που καταρτίζονται από άλλους δημόσιους/ιδιωτικούς φορείς.

- Η εκπόνηση ενός σχεδίου δράσης με βάση τα συμπεράσματα της διυπηρεσιακής ειδικής ομάδας για τις στατιστικές λεπτομερών τιμών.

- Η δρομολόγηση λεπτομερούς μελέτης σχετικά με την ενδεχόμενη ενσωμάτωση ενότητας, για θέματα προστασίας των καταναλωτών στο νέο εργαλείο (E4SM) που επί του παροντος επεξεργάζεται η Eurostat.

Κύριες πρωτοβουλίες 2008-2012 (ασφάλεια των τροφίμων)

- Θα συνεχιστεί η ανάπτυξη κατάλληλων στατιστικών για την παρακολούθηση της ασφάλειας των τροφίμων.

- Θα βελτιωθεί η διαθεσιμότητα και η ποιότητα στατιστικών στοιχείων για τα προϊόντα που φέρουν σήμανση (βιολογικά προϊόντα, προϊόντα που βασίζονται σε γενετικά τροποποιημένους οργανισμούς, κτλ.).

ΤΙΤΛΟΣ XV Διευρωπαϊκά δίκτυα

Δεν απαιτείται κανένα άμεσο στατιστικό πρόγραμμα. Οι στατιστικές πληροφορίες για τον εν λόγω τίτλο προέρχονται, ανάλογα με τις ανάγκες, από τα δεδομένα και τους δείκτες που παράγονται για άλλους τίτλους του προγράμματος .

ΤΙΤΛΟΣ XVI Βιομηχανία

Στατιστικές επιχειρήσεων

Νομικό πλαίσιο

Οι στατιστικές για τις ευρωπαϊκές επιχειρήσεις απαιτούνται για τη στήριξη της ανάλυσης της ανταγωνιστικότητας, της παραγωγικότητας και της ανάπτυξης και αποτελούν βασική πληροφορία για την παρακολούθηση της προόδου των αναθεωρημένων στόχων της Λισαβόνας.

Ο κανονισμός (ΕΚ) αριθ. 55/97 του Συμβουλίου όσον αφορά τις στατιστικές διάρθρωσης των επιχειρήσεων (και τροποποιήσεις). Κανονισμός (ΕΚ) αριθ. 48/2004 του Ευρωπαϊκού Κοινοβουλίου και του Συμβουλίου, της 5ης Δεκεμβρίου 2003, για την παραγωγή ετήσιων κοινοτικών στατιστικών για τη βιομηχανία χάλυβος για τα έτη αναφοράς 2003-2009. Ο κανονισμός (ΕΟΚ) αριθ. 3924/91 του Συμβουλίου περί κοινοτικής έρευνας για τη βιομηχανική παραγωγή.. Πρόταση της Επιτροπής για κανονισμό του Ευρωπαϊκού Κοινοβουλίου και του Συμβουλίου (ΕΚ) για τα μητρώα επιχειρήσεων. Πρόταση της Επιτροπής για κανονισμό του Ευρωπαϊκού Κοινοβουλίου και του Συμβουλίου (ΕΚ) για τη διάρθρωση και τη δραστηριότητα των αλλοδαπών θυγατρικών (FATS) . Κανονισμός 1450/2004 της Επιτροπής σχετικά με την παραγωγή και την ανάπτυξη κοινοτικών στατιστικών για την καινοτομία.

Τρέχουσα κατάσταση

Οι στατιστικές για τη διάρθρωση των επιχειρήσεων χρησιμοποιούνται για λεπτομερή ανάλυση του ευρωπαϊκού επιχειρηματικού κλάδου . Οι βασικές ανησυχίες των χρηστών αφορούν την ελλιπή επικαιρότητα των στοιχείων και την αργή προσαρμογή στις νέες και αναδυόμενες ανάγκες πολιτικής, π.χ. ανεπαρκείς πληροφορίες για τον τομέα των υπηρεσιών, την επιχειρηματικότητα, την παγκοσμιοποίηση και τη μετάβαση προς βιώσιμα μοντέλα παραγωγής. Για συγκεκριμένους μεταποιητικούς κλάδους, οι στατιστικές παραγωγής αποτελούν ουσιαστικό συμπλήρωμα για την κατανόηση της απόδοσης του τομέα.

Οι κοινοτικές στατιστικές για την καινοτομία (ΚΣΚ) είναι το βασικό εργαλείο για την μέτρηση της καινοτομίας στην Ευρώπη . Οι στατιστικές αυτές παράγονται κάθε δύο χρόνια από το 2004 και εξής. Παρέχεται όλο και μεγαλύτερη πρόσβαση μικροδεδομένων στα στοιχεία της κοινοτικής έρευνας για την καινοτομία.

Οι στατιστικές για τις ξένες θυγατρικές (FATS) βρίσκονται στο στάδιο της κατάρτισης και ο νέος κανονισμός θα παράσχει ένα βασικό σύνολο μεταβλητών για τη μέτρηση της παγκοσμιοποίησης. Το ευρωπαϊκό μητρώο πολυεθνικών επιχειρήσεων ( EuroGroups ), που προβλέπεται στον νέο κανονισμό για τα επιχειρηματικά μητρώα, βρίσκεται σε πειραματικό στάδιο.

Κύριες πρωτοβουλίες για την περίοδο 2008-2012

- Πρέπει να εξασφαλιστεί η πλήρης εφαρμογή της βασικής νομοθεσίας (αναδιατύπωση του κανονισμού ΣΔΕ, κανονισμός FATS, μητρώο EuroGroups). Πρέπει να διεξαχθούν και να αξιολογηθούν πλήρως οι πειραματικές μελέτες που προβλέπονται στη νομοθεσία.

- Όσον αφορά τις κοινοτικές στατιστικές για την καινοτομία, προβλέπεται η πλήρης εφαρμογή του εγχειριδίου του Όσλο 2005 για τις CIS του 2008. Στην κοινοτική έρευνα για την καινοτομία του 2010 και τις μετέπειτα έρευνες πρέπει επίσης να βελτιωθούν περαιτέρω η ποιότητα των στοιχείων και η πρόσβαση σε αυτά.

- Πρέπει να αναπτυχθούν νέες στατιστικές για καλύτερη κατανόηση της παγκοσμιοποίησης της οικονομίας.

- Οι ανησυχίες των χρηστών όσον αφορά την επικαιρότητα των στοιχείων και την αργή ανταπόκριση στις νέες ανάγκες πρέπει να αντιμετωπιστεί με την αναζήτηση νέων και ευέλικτων τρόπων συλλογής στοιχείων με έρευνες ad-hoc και προσεγγίσεις που να βασιζονται σε ευρωπαϊκά δείγματα.

- Θα αναπτυχθούν τρόποι για την παραγωγή ευρωπαϊκών